༉ ས་གནས་གཞུང་ ༢ པའི་རྩི་རང་རྫོང་ཁག་ཚོགས་འདུའི་ ཚོགས་རིམ་ ༥ པའི་གྲོས་ཆོད།

ས་གནས་གཞུང་ ༢ པའི་ རྩི་རང་རྫོང་ཁག་གི་ རྫོང་ཁག་ཚོགས་འདུའི་ཚོགས་རམ་ ༥ པ་འདེ་ གཟའ་སྐར་དགེ་བའི་འཕྲོད་སྦྱོར་དང་བསྟུན་ སྤྱི་ཚེས་ ༢༠/༣/༢༠༡༨ ལུ་ དང་པ་ རང་ལུགས་དཔལ་ལྡན་འབྲུག་པའི་ ཞུག་གྲལ་ཕུན་སུམ་ཚོགས་པའི་མཛད་སྒོའི་ལས་རིམ་ཚུ་གནང་ཐོག་ འགོ་བཙུགས་གནང་ཡོདཔ་དང་ ཚོགས་འདུའི་ཁྲི་འཛིན་མཆོག་གི་ ཚོགས་རིམ་འདི་ནང་འབྱོན་གནང་མི་ མི་དབང་མངའ་བདག་རིན་པོ་ཆེའི་སྐུ་ཚབ་ དམིགས་གསལ་ཀྱི་སྐུ་མགྲོན་ དྲགོས་རྫོང་བདག་མཆོག་དང་ གྲྭ་ཚང་རབ་སྡེའི་སྐུ་ཚབ་ ལས་སྡེ་དང་ལུང་ཕྱོགས་ཁག་གི་འགོ་དཔོན་ སྡེ་ཚན་ཁག་གི་འགོ་དཔོན་དང་ ལྷག་པར་རྫོང་ཁག་ཚོགས་འདུའི་འཐུས་མི་ཡོངས་ལུ་ འབྱོན་པ་ལེགས་སོའི་བསུ་བ་དང་བཅས་ ཚོགས་ཐེངས་ ༥ འདི་ཚོགས་ནིའི་དོན་ལུ་ རང་སོའི་རྒེད་འོག་ཚོགས་སྡེ་ཚོགས་དོན་ལུ་ དུས་ཚོད་ལེ་ཤ་སྦྱིན་མ་ཚུགས་མི་འདེ་ཡང་ དང་པ་ སྤྱི་ཚོགས་གསུམ་པའི་རྒྱལ་ཡོངས་ཚོགས་སྡེའི་བཙག་འཐུའི་ལས་སྣ་ ལོ་བསྟར་རྫོང་ཁག་འདིའི་ཚེས་བཅུ་རེན་ཡོད་མི་དང་ ལྷག་པར་དུ་ རྒེད་འོག་ ༡༠ གྱི་རྒཔོ་ཚུ་ བདེ་སྲུང་ཐེངས་ ༢༩ པའི་སྦྱོང་བརྡར་ནང་བཅའ་མར་གཏོགས་དགོཔ་ལས་བརྟེན་ཨིནམ་བཞིན་ ཐུགས་ཀྱི་མཛོད་པ་བཞེས་གནང་དགོ་པའི་གསོལ་འདེབས་ཞུ་ཡོདཔ་དང་ ས་གནས་གཞུང་ ༢ པའི་རྫོང་ཁག་ཚོགས་འདུའི་ ཚོགས་རིམ་ ༥ པའི་གྲོས་གཞི་ཚུ་ ཆ་འཇོག་གནང་ཐོག་ལས་ ཞལ་འཛོམ་འདི་འགོ་བཙུགས་གནང་ཡི།

༡ ས་གནས་གཞུང་ ༢ པའི་རྫོང་ཁག་ཚོགས་འདུའི་ ཚོགས་རིམ་ ༢ པའི་གྲོས་ཆོད་ཀྱི་བསྐྱར་ཞིབ།

༡ སྤ་ཚ་གླིང་རྒེད་འོག་ཚོགས་སྡེ་ལས་ རྫོང་ཁག་འདི་ནང་ བལྟ་བཤལ་གྱི་གོ་སྐབས་དང་ སེམས་ལྗོངས་གཡུས་བ་ལ་ཁོབ་ལས་ དབ་འཚོ་ཚུན་གྱི་ བལྟ་བཤལ་རྐང་ལམ་གཅིག་སེལ་གནང་དགོ་པའི་སྐོར་ རྫོང་ཁག་ཚོགས་འདུ་ལས་ འཆར་གཞི་ ༡༢ པ་བརྩམ་སྐབས་ རྒེད་འོག་བདག་སྐྱོང་འགོ་དཔོན་དང་ རྫོང་ཁག་འཆར་གཞི་ཡིག་ཚང་ཁ་ཐུག་ ག་ཅི་འབད་དགོཔ་འདུག་ག་ ཞིབ་འཚོལ་གསལ་ཏོག་ཏོ་འབད་དེ་ ས་གནས་ཀྱི་གྲུབ་འབྲས་གཙོ་ཅན་ལྟར་ འཆར་གཞི་ ༡༢ པའི་མི་སྡེའི་དཔལ་འབྱོར་རྩ་བརྟན་ལས་སྣའི་ གཙོ་རིམ་གྲངས་སུ་བཙུགས་དགོཔ་སྦེ་བཞག་ཡོད་པའི་བསྐྱར་ཞིབ་འབད་སྐབས་ སྤ་ཚ་གླིང་དང་ སེམས་ལྗོངས་རྒཔོ་ནས་ གནད་དོན་འདིའི་སྐོར་རྒེད་འོག་བདག་སྐྱོང་ནང་གསུང་གྲོས་ཚུ་ཞིབ་ཞིབ་གནང་བ་མ་ཚད་ འཆར་གཞི་འགོ་དཔོན་མཉམ་འབྲེལ་བ་ཐོག་ འཆར་གཞི་ ༡༢ པའི་ནང་བཙུགས་ཡོདཔ་སྦེ་བསྐྱར་ཞིབ་ཞུ་ཡི།

༢ རྫོང་ཁག་འདི་ནང་ སྨོན་ལམ་ཆེན་མོ་འདི་རྒྱུན་མ་ཆད་པར་གནང་ཐབས་ལུ་ གཞི་རྟེན་མ་དངུལ་བཟོ་དགོཔ་འདི་གལ་ཆེཝ་ལས་ གཞི་རྟེན་མ་དངུལ་བསག་ནིའི་འགན་ཁུར་ཡང་ རྫོང་ཁག་འདི་གནས་མི་ཡོངས་ཀྱི་འགན་ཁུར་རྩ་ཅན་གཅིག་འབདཝ་ལས་ རྫོང་ཁག་འདི་ནང་ཡོད་པའི་མི་སེར་དང་ རྫོང་ཁག་གཞན་ཁ་ལས་ཕར་ རྩི་རང་རྫོང་ཁག་གི་མི་སེར་ དད་ཅན་གྱི་སྦྱིན་བདག་ཚུ་དང་མཉམ་ རྒེད་འོག་བདག་སྐྱོང་རང་ར་སོ་སོའི་ཁ་ཐུག་ལས་ གྲོས་བསྟུན་ལེགས་ཤོམ་གནང་ཐོག་ རྗེས་མམ་གྱི་ཚོགས་ཐེངས་ ༣ པའི་ནང་ སྨོན་ལམ་ཆེན་མོའི་གཞི་རྟེན་མ་དངུལ་ཡར་སེང་དོན་ གྲོས་བསྟུན་ཞལ་འཛོམས་ཚོགས་ཡོད་པའིགྲོས་བཅུས་སྙན་ཞུ་འབད་དགོཔ་སྦེ་བཞག་ཡོད་པའི་ བསྐྱར་ཞིབ་སྐབས་ དཀྱིལ་འཁོར་ཐང་ དགོ་ས་གླིང་ གསེར་གྱི་ཐང་དང་ རྒཔོ་དག་པ་གཅིག་གི་གནད་དོན་འདི་སྐོར་ མི་སེར་མཉམ་གྲོས་བསྟུན་འབད་ཡོདཔ་སྦེ་ཞུ་ཡོད་རུང་ འཐུས་མང་ཤོས་ཀྱི་ཞུ་ནི་མེདཔ་ལས་བརྟེན་ ཡང་བསྐྱར་རྫོང་ཁག་ཚོགས་འདུ་ལས་ རྫོང་ཁག་འདི་ནང་ཆོས་ལུགས་འདྲ་མི་འདྲ་འཐོན་ཡོདཔ་ལས་བརྟེན་ མ་འོངས་པའི་བྱ་སྟབས་མ་བདེཝ་འཐོན་སྲིདཔ་ལས་ རྒེད་འོག་ ༡༢ མཉམ་རུབ་ཐོག་ལས་ རྫོང་ཁག་འདིའི་ལོ་བསྟར་སྨོན་ལམ་ཆེན་མོའི་གཞི་རྟེན་མ་དངུལ་ཡར་སེང་བཏང་ཐབས་ལུ་ མི་སེར་དམངས་ལུ་གོབ་མ་བཏུ་བཏུབ་སྦེ་སྤྲོད་ཐོག་ལས་ རྒྱབ་སྣོན་གང་དྲགས་མཛད་དགོཔ་སྦེ་བཞག་གྲུབ།

༣ རྫོང་ཁག་ལྟེ་བའི་ལྷ་ཁང་འདི་ནང་ གསེར་གྱི་ཀོང་བུ་གཅིག་ཡང་མེདཔ་ལས་ འདི་གྲུབ་ཐབས་ཀྱི་རྒྱབ་སྣོན་ཡང་ཚོགས་འདུའི་འཐུས་མི་དམང་ནས་ གནང་དགོཔ་སྦེ་གསུང་གྲོས་འབྱུང་སྐབས་ རྫོང་ཁག་ཚོགས་འདུ་ལས་ གནད་དོན་འདིའི་ཐད་ མི་སེར་དམང་དང་དད་ཅན་སྦྱིན་བདག་ཚུ་དང་ སྨོན་ལམ་ཆེན་མོའི་གཞི་རྟེན་མ་དངུལ་ཡར་སེང་གི་གྲོས་བསྟུན་ཞལ་འཛོམས་སྐབས་ གྲོས་བསྟུན་ཐོག་ རྗེས་མམ་གྱི་ཚོགས་ཐེངས་ ༣ པའི་ནང་སྙན་ཞུ་འབད་དགོཔ་སྦེ་བཞག་ཡོད་པའི་ བསྐྱར་ཞིབ་སྐབས་ འཐུས་མི་ཚུ་གི་མི་སེར་མཉམ་གྲོས་བསྟུན་འབད་ཡོད་པའི་སྙན་ཞུ་ ཞུ་ནི་མེདཔ་ལས་བརྟེན་ གྲྭ་ཚང་སློབ་དྲུང་ཆེན་ནས་ རྒེད་འོག་ཚུ་ལས་གནད་དོན་འདིའི་སྐོར་ གསུང་གྲོས་ག་འདེ་སྦེ་གནང་ཡོད་ག་མཤེས་ཟེར་ཞུ་ཡོདཔ་དང་ དངུལ་རྩིས་འགོ་དཔོན་ནས་ རྫོང་ཁག་གོང་འཕེལ་གནང་སྦྱིན་མ་དངུལ་ཐོག་ལས་ རྫོང་གཞིའི་མཐོང་འབྲེལ་དང་ གཞན་མཁོ་ཆས་གྲུབ་ཡོད་པའི་མ་དངུལ་རང་ སྤྲོད་མ་ཚུགས་པ་ལུས་ཡོདཔ་དང་ གལ་སྲིད་འཆར་དངུལ་ལྷག་ལུས་འཐོན་ཚེ་ གསེར་གྱི་ཀོང་བུ་འདེ་མཁོ་གྲུབ་འབད་ཚུགས་པའི་གོ་སྐབས་ཡོད་ཟེར་ཞུ་མི་ལུ་ ཚོགས་འདུ་ལས་འཆར་དངུལ་ལྷག་ལུས་ཡོད་པ་ཅིན་ མཁོ་གྲུབ་མཛད་གནང་དགོཔ་སྦེ་བཞག་གྲུབ།

༤ ནམ་རྒྱལ་ཆོས་གླིང་གྲྭ་ཚང་ནང་ དགེ་སློང་གསར་འཛུལ་དོན་ལུ་ རང་སོའི་རྒེད་འོག་གི་མི་སེར་དམང་ལུ་གྲོས་བསྟུན་ལེགས་ཤོམ་གནང་ཐོག་ལས་ རྒྱབ་སྣོན་ཕུལ་དགོཔ་སྦེ་བཞག་ཡོད་པའི་བསྐྱར་ཞིབ་སྐབས་ གདུང་ལ་སྒང་དང་ རྩི་རང་སྟོད་རྒཔོ་ནས་ མི་སེར་ལུ་གོ་བ་སྤྲོད་ཡོདཔ་དང་ རྒེད་འོག་ཚོགས་སྡེ་ཚུ་ནང་གསུང་གྲོས་གནང་ཡོདཔ་སྦེ་ཞུ་ཡི་་ སྤུང་རྟེན་ཆུ་དམངས་མི་ནས་ རྒེད་འོག་འདི་ནང་ ཤེས་གྲྭ་གསརཔ་གཅིག་གཞི་བཙུགས་འབད་དོ་ཡོདཔ་ལས་ རྒེད་འོག་གི་མི་སེར་ཚུ་ ཨ་ལོ་དགོ་སློང་ནང་བཙུགས་ནི་དོན་ལུ་ ཤེས་གྲྭ་འདི་ནང་འདམ་འཐུ་འབད་དོ་ཡོདཔ་མ་གཏོགས་ རྣམ་རྒྱལ་ཆོས་གླིང་གྲྭ་ཚང་ནང་བཙུགས་ནི་ལུ་སྤྲོ་བ་མིན་འདུག་ཟེར་ཞུ་ཡི་ གནད་དོན་འདིའི་ཐོག་ལུ་ འཐུས་མི་དག་པ་ཅིག་མ་གཏོགས་བསྐྱར་ཞིབ་སྙན་ཞུ་ ཞུ་མི་མེདཔ་ལས་བརྟེན་ ཚོགས་འདུ་ལས་ སྤྱི་གཏང་འབྲུག་རྒྱལ་ཁབ་འདི་ནང་ མི་རློབས་ཉུང་བའི་དཀའ་ངལ་དང་ ཨ་ལོའི་ཕམ་ཚུ་གི་ ཨ་ལོ་ཚུ་སློབ་གྲྭ་ནང་བཙུགས་ནི་དོན་ལུ་འུར་འརྫི་ལངམ་མ་གཏོགས་ དགེ་སློང་ནང་བཙུགས་ནི་དོན་ལུ་ ཕམ་ཉམས་ཆུང་ རེ་རེ་གཉིས་གཉིས་ཀྱི་མ་གཏོགས་ ལེ་ཤ་མ་འཐོན་པའི་དཀའ་ངལ་ལུ་བརྟེན་ མ་འོང་པའི་ནང་ནང་པ་ཆོས་སྡེའི་གཙུགས་སྡེ་ཚུ་ནང་ཐོག་སྦོམ་རང་ཕོགས་ནི་ཨིནམ་པའི་ ཚ་གྱང་ཐུགས་ཁར་ངེས་ཐོག་ འབྲུག་རྒྱལ་ཁབ་འདི་ཆོས་ལྡོན་རྒྱལཁབ་ཨིན་པའི་ མཁས་ཆོག་མཐུན་མོང་མ་ཡིན་པ་འདི་ བདག་འཛིན་འཐབ་ནི་དང་ ཆོས་ལུགས་གཞན་བར་འཛུལ་ལས་བཀའ་འཛིན་འབད་དོན་ལུ་ འཐུས་མི་ཡོངས་ཀྱི་ག་འདེ་དྲག་དྲག་མི་སེར་ལུ་གོ་བ་སྤེལ་ཐོག་ གྲྭ་ཚང་དང་ གཞན་ཆོས་སྡེའི་གཙུགས་སྡེ་ཚུ་ནང་ དགེ་སློང་གསར་འཛུལ་གྱི་གྲངས་འདི་ཡར་སེང་བརྐྱབ་ནི་དོན་ལུ་ རྒྱབ་སྣོན་ཧྲིལ་བུ་གནང་ནི་སྦེ་བཞག་གྲུབ།

༥ དུར་ཁྲོད་ཚུན་གྱི་ཟུར་ལམ་རྩི་ནག་གཏང་གནང་དགོ་པའི་སྐོར།

རྫོང་ཁག་ཚོགས་འདུ་ལས་ དུར་ཁྲིད་ཚུན་གྱི་ལམ་སེལ་ཡོད་མི་འདི་སྒེར་ས་ནང་ཚུད་ལས་ འདས་པའི་ས་གནས་གཞུང་ ༡ པའི་ཚོགས་ཐེངས་ ༨ པའི་གྲོས་ཆོད་ལྟར་ རྫོང་ཁག་ས་ཁྲམ་ཁ་ཐུག་ལས་ས་ཚབ་ངོས་འཛིན་འབྱུང་ སྤྲོད་ཆོག་ཆོག་ཡོདཔ་བཞིན་ ས་ཁྲམ་ཚུ་སྤྲོད་ཐོག་ ལམ་འདི་རྩི་ནག་བཏང་ནིའི་རྒྱབ་སྣོན་ རྫོང་ཁག་དང་འབྲེལ་ཡོད་དཀྱིལ་འཁོར་ཐང་རྒེད་འོག་བདག་སྐྱོང་གཉིས་ལས་བཏོན་དགོཔ་སྦེ་བཞག་ཡོད་པའི་བསྐྱར་ཞིབ་སྐབས་ དཀྱིལ་འཁོར་ཐང་རྒཔོ་ནས་ ས་ཚབ་དང་ས་ཁྲམ་སྤྲོད་ལེན་གྱི་ལཱ་ཚུ་མཇུག་བསྡུ་ཡོདཔ་དང་ ལམ་རྩིས་ནག་བཏང་ནིའི་རྒྱབ་སྣོན་འདི་རྫོང་ཁག་བདག་སྐྱོང་ལས་གནང་དགོ་པའི་གསོལ་འདེབས་ཞུཝ་བཞིན་ ཚོགས་འདུ་ལས་ རྫོང་གཞི་ཉེས་འདབས་ཀྱི་དུར་ཁྲོད་ཀྱི་ སའི་འཛིང་འདི་ལེགས་ཤོམ་སྦེ་ སེལ་ཚར་ཡོད་མི་ལུ་དཀའ་དྲིན་དགའ་འཚོར་དང་བཅས་ ལམ་འདི་རྩིས་ནག་བཏང་ཐོག་ལེགས་བཅོས་ཡང་ འཆར་གཞི་ ༡༢ པའི་ནང་རྫོང་ཁག་བདག་སྐྱོང་ལས་མཛད་གནང་དགོཔ་སྦེ་བཞག་གྲུབ།

༦ སེམས་ལྗོངས་རྒེད་འོག་ཚོགས་སྡེ་ ས་གནས་ལྕང་ཅེ་ལུ་ཡོད་པའི་དུར་ཁྲོད་འདི་ གཏན་ཏོག་ཏོ་བརྐྱབ་གནང་དགོ་པའི་སྐོར།

རྫོང་ཁག་ཚོགས་འདུ་ལས་ ས་གནས་ལྕང་ཅེ་གི་ཧིན་དུཔ་ཚུ་གི་ དུར་ཁྲོད་འདི་རྒེད་འོག་ ༣ རྐྱངམ་ཅིག་མིན་པར་ རྒེད་འོག་ ༡༢ ལུ་རང་ཕེན་ཐོག་པའི་དུར་ཁྲོད་གཅིག་འབདཝ་ལས་ རྒེད་འོག་ ༣ བསྟུན་གྲོས་ལེགས་ཤོམ་གནང་ཐོག་ལས་ རང་སོའི་རྒེད་འོག་གི་ འཆར་གཞི་ ༡༢ པའི་ནང་ གཙོ་རིམ་བཟོ་ཐོག་བཙུག་དགོཔ་དང་ འཆར་གཞི་ནང་བཙུགས་ཐོག་ ག་འདེ་སྦེ་འབད་དོ་ཡོད་པའི་ན་ རྗེས་མམ་གྱི་ཚོགས་རིམ་ ༣ པའི་ནང་སྙན་ཞུ་འབད་དགོཔ་སྦེ་བཞག་ཡོད་པའི་བསྐྱར་ཞིབ་སྐབས་ སེམས་ལྗོངས་རྒཔོ་ནས་ ད་ལྟོ་ལྷིན་དུ་ལྷ་ཁང་བཞེངས་དོ་ཡོདཔ་ལས་ འདི་ནང་ལས་ མ་དངུལ་ལྷག་ལུས་ཚེ་ དུར་ཁྲོད་ནང་བཏང་ནི་སྦེ་བཞག་ཡོདཔ་སྦེ་ཞུ་ཡི་ དཀྱིལ་འཁོར་དང་ དགོ་ས་གླིང་རྒཔོ་ནས་ འཆར་གཞི་ ༡༢ པའི་འཆར་ལོ་ ༢ པ་ནང་བཙུགས་ཡོདཔ་སྦེ་ཞུ་ཡི་ འདི་ལུ་ཚོགས་འདུ་ལས་ གནད་དོན་འདིའི་ཐད་ སེམས་ལྗོངས་དང་ དགོ་ས་གླིང་རྒེད་འོག་ལས་ འཆར་གཞི་ ༡༢ པའི་ནང་བཙུགས་ཡོདཔ་ལས་ སེམས་ལྗོངས་ལས་ཡང་འཆར་གཞི་ ༡༢ པའི་ནང་བཙུགས་དགོཔ་སྦེ་བཞག་གྲུབ།

༧ ཁྲིམས་དོན་ཁ་ཐུག་ལས་ བཙག་འཐུ་གྲུབ་མི་རྒཔོ་དམངས་མི་ཚུ་ངལ་གསོའི་ལམ་ལུགས་དང་ ཚོགས་དྲུང་ཁ་ཐུག་རང་དོན་ཡིག་སྣོན་ལམ་ལུགས་གཞི་བཙུགས་སྐོར།

རྫོང་ཁག་ཚོགས་འདུ་ལས་ ས་གནས་གཞུང་གི་འགོ་ཁྲིདཔ་ཚུ་གི་དོན་ལུ་ རང་དོན་ཡིག་སྣོན་ལམ་ལུགས་གཅིག་སྤྱི་ཚེས་ ༡/༨/༢༠༡༧ ལས་ལག་ལེན་འཐབ་ནི་འགོ་བཙུགས་ནི་ཨིནམ་དང་ ས་གནས་གཞུང་གི་འགོ་ཁྲིདཔ་ཚུ་གི་ངལ་གསོ་ སྦྱོང་བརྡར་ བལྟ་བཤལ་དང་ གཞན་དངུལ་འབྲེལ་ཐོབ་ལམ་ཡིག་ཆ་དང་འཛིན་སྐྱོང་ཚུ་ རྫོང་ཁག་ཚོགས་འདུའི་ཡིག་ཚང་ནང་གཞི་བཙུགས་ཐོག་ལག་ལེན་འཐབ་དགོཔ་གྲོས་ཆོད་གྲུབ་ཡོད་པའི་བསྐྱར་ཞིབ་སྐབས་ རྫོང་ཁག་ཚོགས་འདུའི་ཚོགས་དྲུང་ནས་ གནད་དོན་འདིའི་ཐད་ ལེགས་ཤོམ་སྦེ་རང་གཞི་བཙུགས་འབད་ཡོདཔ་དང་ དབྱིན་དྲུང་པའི་ནང་དངུལ་དང་འབྲེལ་བའི་ཐོབ་ལམ་ཚུ་སྤྲོད་དོན་ལུ་ རང་དོན་ཡིག་སྣོན་ལམ་ལུགས་ཚུ་ རྫོང་ཁག་མི་སྟོབས་ཡིག་ཚང་ལས་རྒྱབ་སྐྱོར་ལེན་ཐོག་ དུས་མཐུན་བཟོ་དོ་ཡོདཔ་སྦེ་ཞུ་ཡི།

༨ རྫོང་ཁག་ཤེས་རིག་སྡེ་ཚན་ལས་ མན༌དྲལ་སྒང་སློབ་གྲྭ་རྒྱ་སྐྱེད་དོན་ལུ་ ས་ ཁ་བསྐོང་མཁོ་སྒྲུབ་ཀྱི་གནང་བ་འགྲོལ་གནང་དགོ་པའི་སྐོར།

རྫོང་ཁག་ཚོགས་འདུ་ལས་ རྫོང་ཁག་མངའ་འོག་གི་མད་དལ་སྒང་སློབ་གྲྭ་ལྟེ་བ་རྒྱ་སྐྱེད་དོན་ལུ་ ད་རེས་ཡོད་པའི་སློབ་གྲྭ་ཉེས་འདབས་ལུ་ གཞུང་སྒེར་གཉིས་ཆ་རའི་ས་ཆ་ལངམ་སྦེ་ཡོདཔ་ལས་ འ་ནི་ས་ཆ་ཚུ་ཤེས་རིག་ལྷན་ཁག་གི་བཞེས་ནི་ཨིན་མིན་གྱི་ཞུ་བ་གཅིག་ རྫོང་ཁག་ཤེས་རིག་ཡིག་ཚང་ལས་ ཤེས་རིག་ལྷན་ཁག་ལུ་ཞུ་བ་ཕུལ་ཐོག་ དེ་བསྟུན་གྱི་སྙན་ཞུ་གཅིག་ རྫོང་ཁག་ཚོགས་འདུའི་ཚོགས་རིམ་ ༣ ནང་ཕུལ་ནི་སྦེ་བཞག་ཡོད་པའི་བསྐྱར༌ཞིབ་སྐབས་ ཤེས་རིག་འགོ་དཔོན་ནས་ གནད་དོན་འདི་དང་འབྲེལ་བའི་ ཡིག་ཆ་སོགས་ ས་ཁྲམ་ལྷན་ཚོགས་ལུ་ཕུལ་ཡོདཔ་དང་ སྒེར་ས་ལེན་ནི་དོན་ལུ་ འཆར་གཞི་ ༡༢ པའི་འཆར་དངུལ་གྲོས་འཆར་ནང་བཞག་ཡོདཔ་སྦེ་ཞུ་ཡི།

༩ སྤ་ཚ་གླིང་དང་ སེམས་ལྗོང་རྒེད་འོག་ཚོགས་སྡེ་ལས་ རྫོང་ཁག་འདི་ནང་ མཐོ་རིམ་སློབ་གྲྭ་གཅིག་གཞི་བཙུགས་གནང་དགོ་པའི་སྐོར་ རྫོང་ཁག་ཚོགས་འདུ་ལས་ རྩི་རང་རྫང་ཁག་འདི་གནས་གཤིས་ལྡན་པ་ དཔལ་འབྱོར་གོང་འཕེལ་འགྱོ་བའི་བསྒང་ཡོད་པའི་རྫོང་ཁག་གཅིག་ཨིན་པའི་ཁར་ རྫོང་ཁག་འདི་ནང་མི་འབོར་ཡང་འབོར་ཆེ་ཏོག་ཏོ་ཡོདཔ་མ་ཚད་ ཤེས་རིག་གི་སློབ་གྲྭ་ལྟེ་བ་དང་ གཞན་མཐུན་རྐྱེན་ལེ་ཤ་ཡོད་དེ་འབད་རུང་ མ་འོང་རྫོང་ཁག་འདི་གི་སློབ་འཕྲུག་ཨ་ལོ་ཚུ་གི་ཤེས་ཡོན་རྒྱ་སྐྱེད་ལུ་དམིགས་སྟེ་ མཐོ་རིམ་སློབ་གྲྭ་གཅིག་གཞི་བཙུགས་མཛད་གནང་དགོཔ་འདི་འོས་འབབ་ཡོདཔ་ལས་ མཐོ་རིམ་སློབ་གྲྭ་འདི་གཞི་བཙུགས་གནང་པ་ཅིན་ རྩི་རང་རྫོང་ཁག་རྐྱངམ་ཅིག་མིན་པར་ ཉེས་འདབས་ཀྱི་རྫོང་ཁག་ཚུ་ལུ་ཡང་ཕེན་ཐོག་སྦོམ་འབྱུང་ནི་ཨིནམ་བཞིན་ མཐོ་རིམ་སློབ་གྲྭ་གཅིག་རྩི་རང་རྫོང་ཁག་ནང་གཞི་བཙུགས་གནང་དགོ་པའི་ཞུ་བ་ ཤེས་རིག་ལྷན་ཁག་དང་ གཞུང་སྤྱི་ཚོགས་ལུ་ཕུལ་ནི་སྦེ་བཞག་ཡོད་པའི་བསྐྱར་ཞིབ་སྐབས་ ཤེས་རིག་འགོ་དཔོན་ནས་ གཞུང་ལས་གྲོས་ཐག་ཆོད་ནི་མ་གཏོགས་ རྫོང་ཁག་ཤེས་རིག་སྡེ་ཚན་ལས་ ག་ནི་ཡང་ ཞུ་ནིའི་འོས་འབབ་མེདཔ་སྦེ་ཞུ་ཡོདཔ་དང་ སྤ་ཚ་གླིང་རྒཔོ་ནས་ སྤྱི་ཚོགས་ནང་ལུ་ཞུ་བ་སོ་སོར་སྦེ་ཕུལ་ཡོདཔ་སྦེ་ཞུ་ཡི་ མན་དལ་སྒང་རྒཔོ་ནས་ གནད་དོན་འདིའི་སྐོར་ སྤྱི་ཚོགས་ནང་གསུང་གྲོས་གནང་ཡོདཔ་ མཇལ་ཡོདཔ་སྦེ་ཞུ་ཡོདཔ་དང་ ཚོགས་འདུ་ལས་ གནད་དོན་འདིའི་སྐོར་ ཡང་བསྐྱར་སྤྱི་ཚོགས་དང་ ཤེས་རིག་ལྷན་ཁག་ལུ་དྲན་གསོའི་ཞུ་བ་ཕུལ་ནི་སྦེ་བཞག་གྲུབ།

༡༠ མཚོ་གླིང་ཁར་སློབ་གྲྭ་ཆུ་བ་འདི་ སློབ་རིམ་ ༨ ཚུན་ཡར་སེང་བརྐྱབ་གནང་དགོ་པའི་སྐོར།

རྫོང་ཁག་ཤེས་རིག་འགོ་དཔོན་ནས་ གཞུང་གི་ཁ་ཐུག་ལས་ སློབ་གྲྭ་ལྟ་བ་ཟེར་གཞི་བཙུགས་གན་དགོ་མི་འདི་ཡང་ གཙོ་བོ་ སྤྱི་བསྡོམས་འབད་ནིའི་དམིགས་ཡུལ་ལས་བརྟེན་ མཚོ་གླིང་ཁར་སློབ་གྲྭ་ཆུ་བ་འདི་ སློབ་རིམ་ ༨ ཚུན་ཡར་སེང་བརྐྱབ་ནིའི་ཞུ་བ་འདི་ ཚོགས་འདུ་ལས་ གནད་དོན་འདིའི་ཐད་ འབྲེལ་ཡོད་ཚོ་གླིང་ཁར་རྒེད་འོག་དང་ རྫོང་ཁག་ཤེས་རིག་ཡིག་ཚང་གཉིས་གྲོས་བསྟུན་གནང་དགོཔ་སྦེ་བཞག་ཡོད་པའི་བསྐྱར་ཞིབ་སྐབས་ རྫོང་ཁག་ཤེས་རིག་འགོ་དཔོན་ནས་ སློབ་གྲྭ་ལྟེ་བ་གཞི་བཙུགས་ཀྱི་སྲིད་བྱུས་ཚུ་གསལ་ཞུ་འབད་ཡོདཔ་དང་ ཤེས་རིག་སྲིད་བྱུས་ལྟར་སློབ་གྲྭ་ཆུང་བ་ཚུ་ འབྲིང་རིམ་སློབ་གྲྭ་ལུ་ཡང་སེང་མཛད་ནིའི་སྐོར་མེདཔ་ལས་བརྟེན་ འོས་འབབ་མེདཔ་སྦེ་ཞུ་མི་ལུ་ ཚོགས་འདུ་ལས་ཤེས་རིག་འགོ་དཔོན་ནས་གསལ་ཞུ་ཕུལ་མི་བཟུམ་སྦེ་བཞག་གྲུབ།

༡༡ མཚོ་གླིང་མཁར་རྒེད་འོག་ཚོགས་སྡེ་ལས་ གྲོང་གསེབ་མཐའ་ཟུར་གི་གཡུས་ཚན་དང་ མི་སེར་ཉམས་ཆུང་ དབང་པོ་ལུ་སྐྱོན་ཞུགས་མི་ཚུ་གི་གནས་སྟངས་ཧ་དགོ་ཐབས་ལུ་ ཞི་གཡོགཔ་ སྒེར་སྡེའི་ལས་བྱེདཔ་དང་ གཞན་ཚོང་པ་ཡོངས་ཚོད་སྲེད་ཉོ་བཞེས་པ་ གཡུས་སྒོ་ཚུ་ནང་འབྱོན་དགོ་པའི་སྐོར་ ཚོགས་འདུ་ལས་ མཚོ་གླིང་མཁར་རྒཔོ་ནས་ཞུ་བ་ཕུལ་དོ་བཟུམ་ འགྲོང་གསེབ་གཡུས་ཚན་དང་ མི་སེར་ཉམས་ཆུང་ཚུ་གི་གནས་སྟངས་ཚུ་ ས་གནས་གཞུང་གི་འགོ་ཁྲིདཔ་དང་ རྫོང་ཁག་འདི་ན་ཕྱགས་ཞུ་མི་ཡོངས་ཀྱི་ལེགས་ཤོམ་འབད་ ཧ་དགོ་དོ་ཡོད་རུང་ མོ་བཏབ་བཟུམ་ཚོ་གླིང་ཁར་གྱི་གཡུས་སྒོ་ ༢ དེ་ཅིག་ན་ ཚོད་བསྲེ་ཉོ་བ་འགྱོ་ནི་སྦེ་བཞག་ཡོད་པའི་བསྐྱར་ཞིབ་སྐབས་ མཚོ་གླིང་མཁར་རྒཔོ་ནས་ མི་སེར་ཉམས་ཆུང་གི་སྐྱིད་སྡུག་ལུ་དགོངས་སྟེ་ ཚོང་པ་དང་སྦྱིན་བདག་ལ་ལུ་གཅིག་གི་ རྒྱབ་སྐྱོར་ཆུ་ཀུ་རེ་གནང་ཡོདཔ་སྦེ་ཞུ་ཡོདཔ་དང་ སྤྱི་འོག་ ༢ འི་ནང་ཚོད་བསྲེ་ཉོ་བཙོང་འདི་ཐད་ཀར་འབད་མ་ཚུགས་སྟེ་འབད་རུང་ འཆར་གཞི་ ༡༢ པའི་ནང་ལས་རིམ་བཙུགས་ཡོདཔ་སྦེ་ཞུ་ཡི།

༡༢ སྤ་ཚ་གླིང་རྒེད་འོག་ཚོགས་སྡེ་ལས་ འགྲམ་ཕུག་ལས་ དར་དཀའ་ན་ས་མཚམས་ཚུན་གྱི་གཞུང་ལམ་འདི་ཉམས་བཅོས་དང་རྒྱ་སྐྱེད་གནང་དགོ་པའི་སྐོར་ རྫོང་ཁག་ཚོགས་འདུ་ལས་ཡང་ ཚོགས་རིམ་འདི་ནང་ལམ་སེལ་ལས་ཁུངས་ལས་བཟོ་རིག་པ་ ཡང་ན་ ངོ་ཚབ་མེད་དེ་འབད་རུང་ གནད་དོན་འདི་གལ་ཆེཝ་བཞིན་ དར་དཀར་ན་ས་མཚམས་ལས་ རྩི་རང་ཚུན་གྱི་གཞུང་ལམ་འདི་ད་ལྟོ་རྒྱ་སྐྱེད་མ་གནང་སྟེ་འབད་རུང་ ཉམས་བཅོས་མཛད་གནང་དགོ་པའི་ཞུ་བ་ ལུང་ཕྱོགས་ལམ་སེལ་ཡིག་ཚང་བརྒྱུད་དེ་ ལམ་སེལ་ལས་ཁུངས་ལུ་ཞུ་བ་ཕུལ་དགོཔ་སྦེ་བཞག་ཡོད་པའི་བསྐྱར་ཞིབ་སྐབས་ ལམ་སེལ་བཟོ་རིག་ངོ་ཚབ་ནས་ འགྲམ་ཕུག་ལས་ དར་དཀའ་ན་ འགྲམ་ཕུག་ལས་ལྕང་ཅེ་ དར་རྗེ་ལས་ མན་དལ་སྒང་གཞུང་ལམ་ལེགས་བཅོས་སྐོར་ འཆར་གཞི་ ༡༢ པ་བཙུགས་ཡོདཔ་དང་ དབྱིན་ཟླ་ ༥ པའི་ནང་རྩིས་ན་བཏང་ཐོག་ ཉམས་བཅོས་ཀྱི་ལཱ་ཚུ་མཇུག་བསྡུ་ནི་ཨིནམ་སྦེ་ཞུ་མི་ལུ་ མན་དལ་སྒང་རྒཔོ་ནས་བསྐྱར་ཞིབ་ཀྱི་གནད་དོན་ཚུ་ འདས་པའི་ཚོགས་འདུའི་གྲོས་ཆོད་ཚུ་གི་དང་ལེན་འདི་ ཡིག་སྣོན་གྱི་རྒྱབ་སྣོན་གནང་དགོཔ་སྦེ་ཞུ་ཡི་ ཚོགས་འདུ་ལས་ གྲོས་ཆོད་འབྱུང་བའི་ཉིནམ་ལས་དང་ལེན་མཛད་དགོཔ་དང་ དེ་བསྟུན་གྱི་ཡིག་གུའི་ཐོག་རྫོང་ཁག་ཚོགས་འདུའི་ཡིག་ཚང་ལུ་ཕུལ་དགོཔ་སྦེ་བཞག་ཅི།

༡༣ རང་ཐང་གླིང་རྒེད་འོག་ཚོགས་སྡེ་ལས་ ས་གནས་དར་ཇེ་ འགྲུལ་འཁོར་ཤུགས་ཚད་ཀྱི་ འགྲུལ་བཀག་དང་ཉེན་སྲུང་གི་བརྡ་བྱང་ཚུ་བཟོ་བསྐྲུན་གནང་དགོ་པའི་སྐོར།

རྫོང་ཁག་ཚོགས་འདུ་ལས་ རྩི་རང་འགྲམ་ཕུག་ཁྲོམ་ལས་ ས་གནས་དར་ཇེ་ ལྷ་པར་ས་གནས་ད་ར་ཆུ་ཚུན་གྱི་གཞུང་ལམ་གུ་ཉེན་སྲུང་ལྡེན་པའི་འགྲུལ་བཀག་དང་བརྡ་བྱང་ཚུ་གི་འོས་འབབ་ ལུང་ཕྱོགས་ལམ་འགྲུལ་ཉེན་སྲུང་དང་ ལམ་སེལ་ཡིག་ཚང་གཉིས་ཀྱི་འགོ་འདྲེན་འཐབ་དགོཔ་སྦེ་བཞག་ཡོད་པའི་བསྐྱར་ཞིབ་སྐབས་ སྐྱེལ་འདྲེན་འགོ་དཔོན་འདི་ཚོགས་ཁང་ནང་མེདཔ་ལས་ ཚོགས་འདུའི་ཡིག་ཚང་ལས་ཉེན་བརྡའི་ཡིག་གུ་བཏང་ནི་སྦེ་བཞག་ཅི།

༡༤ གཟའ་ཟླཝ་ཚོད་བསྲེ་ཁྲོམ་ཁར་ ཚོད་བསྲེ་བཙོང་མི་ཚུ་ལས་ ཚོང་ཁྲལ་དངུལ་ཀྲམ་ ༢༠/-རེ་བཀལ་ནིའི་གནང་བ་འགྲོལ་གནང་དགོཔ།

རྫོང་ཁག་ཚོགས་འདུ་ལས་ འགྲམ་ཕུག་ཁྲོམ་ གཟའ་ཟླཝ་ ཚོད་བསྲེ་བཙོང་སའི་ས་ཁོངས་གཉིསཔ་ གཙང་སྦྲ་ལྡན་ཏོག་ཏོ་སྦེ་བཞག་ཐབས་ལུ་ སྤྱི་ཚེས་ ༢༣/༧/༢༠༡༧ ལས་འགོ་བཙུགས་ གཟའ་ཟླཝ་ཨ་རྟག་ར་ ཚོད་བསྲེ་བཙོང་པ་འོང་མི་ཚོང་པ་ཚུ་ལས་ ཚོང་ཁྲལ་དངུལ་ ༢༠/- ལམ་ལུགས་ལེགས་ཤོམ་བཟོ་ཐོག་ལས་བསྡུ་ལེན་འབད་ཆོག་པའི་གནང་བ་འགྲོལ་ཡོདཔ་ལས་ དང་ལེན་གྱི་བསྐྱར་ཞིབ་སྐབས་ འགྲོངས་སྡེ་བཟོ་རིག་འགོ་དཔོན་ནས་ ཚོད་བསྲེ་རྐྱངམ་ཅིག་མིན་པར་ ཚོང་ཆས་བཙོང་མི་གཞན་འོང་དོ་ཡོདཔ་ལས་ བསྡུ་ལེན་འབད་ནི་ལུ་བྱ་སྟབས་མ་བདེཝ་འཐོན་ཡོདཔ་ལས་ དབྱེ་བ་ཕྱེ་ཐོག་ ཚོང་ཁྲལ་བསྡུ་ལེན་གྱི་ལས་སྣ་འདི་ ཕྱིར་བཏོན་སྒེར་པ་ལུ་སྤྲོད་པ་ཅིན་ཟེར་ཞུ་ཡི་ འདི་ལུ་འཐུས་མི་ཚུ་གི་ གྲོས་ཆོད་འདི་ལུ་དང་ལེན་མ་འབད་བ་བཞག་ཡོད་པའི་བསམ་འཆར་བཀོད་ཡོདཔ་ལས་ ཚོགས་འདུ་ནས་ ཚར་གཅིག་འདས་པའི་ཚོགས་ཐེངས་ ༢ པའི་གྲོས་ཆོད་ལྟར་ ལག་ལེན་འཐབ་དགོཔ་དང་ བྱ་སྟབས་མ་བདེཝ་སྦོམ་འབད་རང་འཐོན་པ་ཅིན་ ཤུལ་ལས་གསུང་གྲོས་གནང་དགོཔ་སྦེ་བཞག་གྲུབ།

**༡༥** སྲོལ་གྱུན་ནགས་ཚལ་སྐོར་ལས་གསལ་ཞུ་དང་ གནང་བ་འགྲོལ་གནང་དགོཔ།

རྫོང་ཁག་ཚོགས་འདུ་ལས་ མངའ་སྡེ་ནགས་ཚལ་འགོ་དཔོན་ནས་ གསལ་ཞུ་ཕུལ་མི་ལྟར་འཐུས་མི་དམང་གྱི་གནས་དགོཔ་དང་ སྲོལ་གྱུན་ནགས་ཚལ་གྱི་ ལས་སྣ་ཚུ་མཇུག་མ་བསྡུཝ་ཚུན་ འབད་ཆོག་པའི་གནང་འགྲོལ་ཡོདཔ་བཞིན་ དེའི་དང་ལེན་བསྐྱར་ཞིབ་སྐབས་ མངའ་སྡེ་ནགས་ཚལ་གཙོ་འཛིན་ནས་ པདྨ་ཆོས་གླིང་སྲོལ་གྱུན་ནགས་ཚལ་གཞི་བཙུགས་དང་རྟེན་འབྲེལ་བརྩི་བའི་ཉིནམ་ལས་ ལཱ་ཚུ་འགོ་བཙུགས་ཡོདཔ་དང་ ཚོགས་འདུ་ལས་ཆ་འཇོག་གནང་ཡོད་པའི་ལས་སྣ་ཚུ་གྲུབ་ཐབས་ལུ་ འཆར་གཞི་ ༡༢ པའི་ནང་བཙུགས་ཡོདཔ་སྦེ་བསྐྱར་ཞིབ་ཞུ་ཡི།

༡༦ དགོ་ས་གླིང་དང་ གདུང་ལས་སྒང་རྒེད་འོག་གི་ འདས་པའི་རྩིས་ཞིབ་ཉོགས་བཤད་སྐོར།

རྫོང་ཁག་ཚོགས་འདུ་ལས་ གནད་དོན་འདིའི་ཐད་ རྫོང་ཁག་དང་རྒེད་འོག་ཁ་ཐུག་ལས་ འབྲེལ་ཡོད་བཟོ་རིག་དང་མཉམ་གྲོས་བསྟུན་གྱི་ ཡིག་གུ་ཐེངས་མང་རབ་གཏང་ཡོད་མི་ལུ་ ངོམས་ལེན་མེདཔ་ལས་ ཐད་ཀར་གནད་དོན་འདི་ཁྲིམས་འདུན་ལུ་གཏང་དགོཔ་སྦེ་གྲོས་ཆོད་གྲུབ་ཡོད་པའི་བསྐྱར་ཞིབ་སྐབས་ གདུང་ལས་སྒང་རྒཔོ་ནས་ གནད་དོན་འདིའི་སྐོར་ རྫོང་ཁག་བདག་སྐྱོང་ ཁྲིམས་དོན་གྱི་རྒྱབ་སྐྱོར་ཐོག་ལས་ ཁྲིམས་མཐུན་སྦེ་ལཱ་ཚུ་མཇུག་བསྡུ་ཡོདཔ་སྦེ་ཞུ་ཡོདཔ་དང་ དགོ་རྒཔོ་ནས་ གནད་དོན་འདི་ཐད་ སྔོན་མའི་རྒཔོ་དང་ རྒེད་འོག་བདག་སྐྱོང་འགོ་དཔོན་སྐབས་ཀྱི་ རྩིས་ཉོགས་འབྲེལ་བའི་ཡིག་ཆ་ཚུ་ ཆ་ཚང་ཐོབ་མ་ཚུགས་པའི་དཀའ་ངལ་ལས་བརྟེན་ ཁྲིམས་མཐུན་བཟོ་མ་ཚུགས་པའི་སྐོར་གསལ་ཞུ་སྐབས་ ཚོགས་འདུ་ལས་འབྲེལ་ཡོད་དགོ་ས་གླིང་རྒཔོ་གི་ཁ་ཐུག་ལས་ གནད་དོན་འདིའི་སྐོར་ འདས་པའི་རྒཔོ་དང་ རྒེད་འོག་བདག་སྐྱོང་འགོ་དཔོན་སྐབས་ཀྱི་རྩོད་ཉོགས་ཨིན་པས་ཟེར་ མ་བཞག་པ་ རྒཔོ་ཁོའི་གནས་ཡུན་སྐབས་ རྩོད་ཉོགས་འདི་སེལ་དགོཔ་དང་ འདི་མིན་ད་རེས་རྒཔོ་གི་འགན་ཁྲི་མ་འབག་པའི་གཏམ་ལོ་རྒྱུ་འཐོན་སྲིདཔ་ལས་ ག་འདེ་མགྱོགས་མགྱོགས་རྩོད་ཉོགས་འདི་སེལ་དགོཔ་སྦེ་བཞག་གྲུབ།

༡༧ རྩི་རང་འགྲམ་ཕུག་ཁྲོམ་ཉེས་འདབས་ཀྱི་ རྐང་རྩེད་ཐང་གི་འཛིན་སྐྱོང་ལས་སྣ་ཚུ་ རྫོང་ཁག་བདག་སྐྱོང་ལུ་གནང་དགོ་པའི་སྐོར།

རྫོང་ཁག་ཚོགས་འདུ་ལས་ཡང་ འབྲུག་རྐང་རྩེད་ཚོགས་པའི་ཁྲི་འཛིན་ མི་དབང་རྒྱལ་པོའི་སྲས་ དྲགོས་འཇིགས་རྒྱལ་ཨྱོན་དབང་ཕྱུག་མཆོག་གི་ དབུ་ཁྲི་དང་ ལམ་སྟོན་བཟང་པོའི་མངའ་འོག་ལུ་ ང་བཅས་རྩི་རང་རྫོང་ཁག་ལུ་ བློ་གཏད་དང་ཡིད་ཆེས་ཀྱི་དགོ་ལས་ ཡིས་བཞིན་ནོར་བུ་དང་འདྲ་བའི་གསོལ་རས་ རྐེང་རྩེད་ཐང་གི་དོན་ལུ་ རྩྭ་ཐང་ བཟོ་བསྐྲུན་དང་ འགོ་འབྱེད་མཛད་གནང་མི་ལུ་ བསམ་བརྗོད་ལས་འདས་པའི་ བཀའ་དྲིན་དགའ་འཚོར་དང་བཅས་ ད་ལས་ རྐང་རྩེད་ཐང་འདི་ནང་ རྐང་རྩེད་ཀྱི་འགྲན་བསྡུར་དང་ གཞན་དུས་བརྒྱུན་གྱི་རྩེད་འགྲན་ཚུ་མ་ཕྱེད་པ་འགོ་འདྲེན་ཐོག་ལས་ མ་འོང་རྐང་རྩེད་ཐང་འདི་ཉམས་ཆ་ཤོར་སྐབས་ ཉམས་བཅོས་ཀྱི་མ་དངུལ་ཡང་འབོར་ཆེ་ཏོག་ཏོ་ གསོ་ལྗོག་འབད་ཚུགས་ནི་ཨིནམ་ལས་བརྟེན་ རྐེང་རྩེད་ཐང་གི་འཛིན་སྐྱོང་གི་འགན་ཁུར་ཚུ་ཡང་ ཧྲིལ་བུ་རྫོང་ཁག་བདག་སྐྱོང་མངའ་འོག་ལུ་གནང་དགོ་པའི་ཞུ་བ་ འབྲུག་རྐང་རྩེད་ཚོགས་པ་ལུ་ཞུ་བ་ཕུལ་ནི་སྦེ་བཞག་ཡོད་པའི་བསྐྱར་ཞིབ་སྐབས་ ཚོགས་འདུའི་ཁྲི་འཛིན་ནས་ གནད་དོན་འདིའི་སྐོར་ འདས་པའི་ཚོགས་ཐེངས་ ༢ པའི་གྲོས་ཆོད་ལྷར་ འབྲུག་རྐང་རྩེད་ཚོགས་པའི་ཡིག་ཚང་ལུ་ཞུ་བ་ཕུལ་ཡོད་རུང་ གནང་བ་འགྲོལ་མ་བཏུབ་པའི་ཁར་ ལེན་གསལ་གཅིག་ག་ནི་ཡང་མ་ཐོབ་ཟེར་གསུང་གནང་ཡོདཔ་དང་ རྫོང་ཁག་དངུལ་རྩིས་འགོ་དཔོན་ནས་ འབྲུག་རྩེད་རིག་ཚོགས་པའི་ཞལ་འཛོམས་ཐེངས་ ༣ པའི་སྐབས་ མོང་མགར་དང་ ཕུན་ཚོགས་གླིང་གི་རྐང་རྩེད་ཐང་འདེ་གཉིས་ འབྲུག་རྐང་རྩེད་ཚོགས་པའི་མངའ་འོག་ཨིནམ་ལས་ རྐང་རྩེད་ཐང་གི་འཛིན་སྐྱོང་ལས་སྣ་ཚུ་ ཐད་ཀར་རྫོང་ཁག་རྩེད་རིག་ཚོགས་པ་ལུ་རྩིས་སྤྲོད་ཡོདཔ་དང་ རྩི་རང་རྫོང་ཁག་གི་རྐང་རྩེད་ཐད་ རྒྱལ་སྤྱི་རྐང་རྩེད་སྤྱི་མཐུན་ཚོགས་པའི་མངའ་འོག་ཨིནམ་ལས་ རྫོང་ཁག་རྩེད་རིག་ཚོགས་པ་ལུ་རྩིས་མསྤྲོད་པའི་གནད་དོན་ཚུ་ ཤེས་དོ་ཡོད་པའི་སྐོར་གསལ་ཞུ་ཡི་ དྲགོས་རྫོང་བདག་མཆོག་གི་ གནད་དོན་འདིའི་སྐོར་ རྐང་རྩེད་ཐང་འདི་རྫོང་ཁག་འདི་ནང་གཞི་བཙུགས་འབད་ཡོདཔ་ལས་ རྩེད་ཐང་འདིའི་འཛིན་སྐྱོང་ལས་སྣ་ཚུ་ རྫོང་ཁག་རྩེད་རིང་ཚོགས་པ་ལུ་གནང་ཐབས་ཡོད་པ་ཅིན་ཟེར་ འདས་པའི་ཚོགས་ཐེངས་ ༢ པའི་ནང་ཞུ་བ་ཕུལ་ཡོད་རུང་ འབྲུག་རྩེད་རིག་ཚོགས་པ་ལས་གནང་བ་འགྲོལ་མ་བཏུབ་སྦེ་གསུང་གནང་ཡི་ མ་གཞི་རྩེད་ཐང་ཉམས་བཅོས་ཀྱི་ལཱ་འབད་དགོཔ་འཐོན་ཚེ་ རྫོང་ཁག་རྩེད་རིག་ཚོགས་པ་ལུ་མཁས་ཆོག་དང་ མ་དངུལ་ཟའ་འགྲོ་སྦོམ་གནསཔ་ལས་བརྟེན་འབད་མི་ཚུགས་ནི་ཨིན་རུང་ རྩེད་ཐང་མཐའ་འཁོར་ལུ་ གཟིགས་རས་ ཆབ་གསང་དང་ གཞན་ཕྱགས་སྙིགས་འཛིན་སྐྱོང་ལས་སྣ་ཚུ་ རྫོང་ཁག་བདག་སྐྱོང་གི་འབད་དོ་ཡོདཔ་ལས་བརྟེན་ འདི་ཚུ་གི་འཐུས་གཅིག་གནང་ནིའི་འོས་འབབ་གཟིགས་གནང་དགོཔའི་ཞུ་བ་ཕུལ་བ་ཅིན་ཟེར་གསུང་གནང་ཡི་ འཐུས་མི་ཚུ་གི་གནད་དོན་འདིའི་སྐོར་ཡང་བསྐྱར་གྲོས་བསྡུར་གནང་སྐབས་ རྫོང་ཁག་འདི་ནང་རྐང་རྩེད་ཐང་འདི་གཞི་བཙུགས་མཛད་གནང་ཡོད་རུང་ མཐུན་རྐྱེན་ དཔེར་ན་ ཕྱི་རུའི་གློག་མེའི་མཐུན་རྐྱེན་ཚུ་ཡང་མེདཔ་ལས་ མཐུན་རྐྱེན་ཚུ་མ་ཚ་ཚངམ་སྦེ་གཞི་བཙུགས་གནང་དགོཔ་དང་ དེ་བསྟུན་གྱི་ཕྱགས་སྙིགས་འཛིན་སྐྱོང་དང་ གཞན་མཐུན་རྐྱེན་ཚུ་གི་འཐུས་རེ་གནང་ཐབས་ཡོད་པ་ཅིན་ཟེར་ཞུ་ཡི་ འདི་ལུ་རྫོང་ཁག་ཚོགས་འདུ་ལས་ འདས་པའི་རྫོང་ཁག་ཚོགས་འདུ་ཐེངས་ ༢ པའི་ནང་གྲོས་འཆམ་འབྱུང་དོ་བཟུམ་ རྐང་རྩེད་ཐང་གི་འཛིན་སྐྱོང་ལས་སྣ་ཚུ་ རྫོང་ཁག་རྩེད་རིག་ཚོགས་པ་ལུ་རྩིས་སྤྲོད་ནིའི་འོས་འབབ་མེད་དེ་འབད་རུང་ རྫོང་ཁག་བདག་སྐྱོང༌གི༌ རྩེད་ཐང་འདིའི་མཐའ་འཁོར་ལུ་ བཟོ་བསྐྲུན་འབད་ཡོད་པའི་ གཟིགས་རས་ རྒལ་སྒོ་ ཆབ་གསང་སོགས་ཀྱི་སྤྱོད་འཐུས་དང་ གཞན་ཕྱགས་བསྙིགས་འཛིན་སྐྱོང་གི་འཐུས་ཚུ་གནང་ཐབས་ཀྱི་ཞུ་བ་འབད་ནི་དང་ རྩེད་ཐང་འདི་ཉེན་སྲུང་དང་ལྡནམ་སྦེབཞག་ཐབས་ལུ་ ཕྱི་རུའི་གློག་མེའི་མཐུན་རྐྱེན་ཡང་གཞི་བཙུགས་གནང་དགོ་པའི་ཞུ་བ་ འབྲུག་རྐང་རྩེད་ཚོགས་པ་ལུ་ཞུ་བ་ཕུལ་ནི་སྦེ་བཞག་གྲུབ།

༡༨ སྤྱི་ཚེས་ ༢༨/༡༢/༢༠༡༨ ལུ་ དམིགས་གསལ་གྱི་རྫོང་ཁག་ཚོགས་འདུའི་ཚོགས་རིམ་སྐབས་ རྫོང་ཁག་གི་འཆར་ལོ་ ༢༠༡༧-༢༠༡༨ ལོར་ནང་ རྫོང་ཁག་གོང་འཕེལ་གནང་སྦྱིན་འཆར་དངུལ་ ༧.༠༠༠ གནང་བ་གྲུབ་ཡོད་མི་འདི་ ལཱ་རིག་ཁག་ ༨ དེ་ཅིག་ནང་ འཆར་དངུལ་སྤོ་སོར་གྱི་གནང་བ་འགྲོལ་ཡོདཔ་བསྐྱར་ཞིབ་སྐབས་ དངུལ་རྩིས་འགོ་དཔོན་ནས་ དམིགས་གསལ་གྱི་རྫོང་ཁག་ཚོགས་འདུའི་ཚོགས་རིམ་ ༤ པ་དང་ བར་མཚམས་འཆར་དངུལ་བསྐྱར་ཞིབ་ཞལ་འཛོམས་སྐབས་ཀྱི་གྲོས་ཆོད་ལྟར་ ལས་སྣ་ཁག་ ༨ གྲུབ་ཡོདཔ་སྦེ་ཞུ་ཡི།

**རྫོང་ཁག་ཚོགས་འདུ་ཐེངས་ ༥ པའི་གྲོས་ཆོད།**

༡ རྫོང་ཁག་དངུལ་རྩིས་སྡེ་ཚན་ནས་ རྫོང་ཁག་དང་རྒེད་འོག་གི་ འདས་པའི་འཆར་ལོ་ ༢༠༡༧-༢༠༡༨ ལོར་གྱི་འཆར་དངུལ་ལཱའི་ གྲུབ་འབྲས་སྙན་ཞུ།

རྫོང་ཁག་དངུལ་རྩིས་འགོ་དཔོན་གོངམ་ནས་ རྫོང་ཁག་དང་ རྒེད་འོག་ཚུ་གི་ སྤྱི་ཚེས་ ༡༥/༣/༢༠༡༨ ཚུན་གྱི་ གསར་གྲུབ་འཆར་དངུལ་ལས་ ཟད་འགྲོ་བཏང་ཐོག་དངུལ་འབྲེལ་གྱི་གྲུབ་འབྲས་སྙན་ཞུ་ཕུལ་མི་ནང་

ཀ རྫོང་ཁག་བདག་སྐྱོང་མངའ་འོག་གི་སྡེ་ཚན་ཚུ་ལུ་ བར་མཚམས་འཆར་དངུལ་བསྐྱར་ཞིབ་སྐབས་ འཆར་དངུལ་ ས་ཡ་ ༡༤༩.༧༨༩ གནང་བ་འགྲོལ་ཡོད་ས་ལས་ ཟད་འགྲོ་ས་ཡ་ ༧༠.༥༤༩ གཏང་ཡོདཔ་དང་ ལྷག་ལུས་ ས་ཡ་ ༧༩.༢༤༠ ཟད་འགྲོའི་གྲུབ་འབྲས་འབད་བ་ཅིན་ བརྒྱ་ཆ་ ༤༧% དང་

ཁ བར་གཤོང་རྒེད་འོག་ལུ་འབད་བ་ཅིན་ འཆར་དངུལ་ ས་ཡ་ ༤.༡༣༥ གནང་བ་འགྲོལ་ཡོད་ས་ལས་ ཟད་འགྲོ་ས་ཡ་ ༡.༧༦༣ གཏང་ཡོདཔ་དང་ ལྷག་ལུས་ ས་ཡ་ ༢.༣༧༢ ཟད་འགྲོའི་གྲུབ་འབྲས་འབད་བ་ཅིན་ བརྒྱ་ཆ་ ༤༢% །

ག གདུང་ལ་སྒང་རྒེད་འོག་ལུ་འབད་བ་ཅིན་ འཆར་དངུལ་ ས་ཡ་ ༤.༠༨༠ གནང་བ་འགྲོལ་ཡོད་ས་ལས་ ཟད་འགྲོ་ས་ཡ་ ༡.༥༤༥ གཏང་ཡོདཔ་དང་ ལྷག་ལུས་ ས་ཡ་ ༢.༥༣༥ ཟད་འགྲོའི་གྲུབ་འབྲས་འབད་བ་ཅིན་ བརྒྱ་ཆ་ ༣༨% །

ང་ དགོ་ས་གླིང་རྒེད་འོག་ལུ་འབད་བ་ཅིན་ འཆར་དངུལ་ ས་ཡ་ ༧.༧༤༠ གནང་བ་འགྲོལ་ཡོད་ས་ལས་ ཟད་འགྲོ་ས་ཡ་ ༡.༦༨༥ གཏང་ཡོདཔ་དང་ ལྷག་ལུས་ ས་ཡ་ ༦.༠༥༥ ཟད་འགྲོའི་གྲུབ་འབྲས་འབད་བ་ཅིན་ བརྒྱ་ཆ་ ༢༢% །

ཅ དཀྱིལ་འཁོར་ཐང་རྒེད་འོག་ལུ་འབད་བ་ཅིན་ འཆར་དངུལ་ ས་ཡ་ ༡༠.༣༠༠ གནང་བ་འགྲོལ་ཡོད་ས་ལས་ ཟད་འགྲོ་ས་ཡ་ ༣.༢༥༩ གཏང་ཡོདཔ་དང་ ལྷག་ལུས་ ས་ཡ་ ༧.༠༤༡ ཟད་འགྲོའི་གྲུབ་འབྲས་འབད་བ་ཅིན་ བརྒྱ་ཆ་ ༢༢% །

ཆ མན་དྲལ་སྒང་རྒེད་འོག་ལུ་འབད་བ་ཅིན་ འཆར་དངུལ་ ས་ཡ་ ༥.༡༠༩ གནང་བ་འགྲོལ་ཡོད་ས་ལས་ ཟད་འགྲོ་ས་ཡ་ ༡.༥༥༢ གཏང་ཡོདཔ་དང་ ལྷག་ལུས་ ས་ཡ་ ༣.༥༥༧ ཟད་འགྲོའི་གྲུབ་འབྲས་འབད་བ་ཅིན་ བརྒྱ་ཆ་ ༣༠% །

ཇ སྤ་ཚ་གླིང་རྒེད་འོག་ལུ་འབད་བ་ཅིན་ འཆར་དངུལ་ ས་ཡ་ ༧.༠༢༤ གནང་བ་འགྲོལ་ཡོད་ས་ལས་ ཟད་འགྲོ་ས་ཡ་ ༣.༧༡༥ གཏང་ཡོདཔ་དང་ ལྷག་ལུས་ ས་ཡ་ ༣.༣༠༩ ཟད་འགྲོའི་གྲུབ་འབྲས་འབད་བ་ཅིན་ བརྒྱ་ཆ་ ༥༣% །

ཉ སྤུང་རྟེན་ཆུ་རྒེད་འོག་ལུ་འབད་བ་ཅིན་ འཆར་དངུལ་ ས་ཡ་ ༥.༣༠༢ གནང་བ་འགྲོལ་ཡོད་ས་ལས་ ཟད་འགྲོ་ས་ཡ་ ༣.༣༤༢ གཏང་ཡོདཔ་དང་ ལྷག་ལུས་ ས་ཡ་ ༡.༩༦༠ ཟད་འགྲོའི་གྲུབ་འབྲས་འབད་བ་ཅིན་ བརྒྱ་ཆ་ ༦༣% །

ཏ རང་ཐང་གླིང་རྒེད་འོག་ལུ་འབད་བ་ཅིན་ འཆར་དངུལ་ ས་ཡ་ ༥.༣༤༩ གནང་བ་འགྲོལ་ཡོད་ས་ལས་ ཟད་འགྲོ་ས་ཡ་ ༣.༡༨༢ གཏང་ཡོདཔ་དང་ ལྷག་ལུས་ ས་ཡ་ ༢.༡༦༧ ཟད་འགྲོའི་གྲུབ་འབྲས་འབད་བ་ཅིན་ བརྒྱ་ཆ་ ༥༩% །

ཐ གསེར་གྱི་ཐང་རྒེད་འོག་ལུ་འབད་བ་ཅིན་ འཆར་དངུལ་ ས་ཡ་ ༦.༡༩༩ གནང་བ་འགྲོལ་ཡོད་ས་ལས་ ཟད་འགྲོ་ས་ཡ་ ༡.༣༠༣ གཏང་ཡོདཔ་དང་ ལྷག་ལུས་ ས་ཡ་ ༤.༨༩༦ ཟད་འགྲོའི་གྲུབ་འབྲས་འབད་བ་ཅིན་ བརྒྱ་ཆ་ ༢༡% །

ད མཚོ་གླིང་མཁར་རྒེད་འོག་ལུ་འབད་བ་ཅིན་ འཆར་དངུལ་ ས་ཡ་ ༤.༥༣༢ གནང་བ་འགྲོལ་ཡོད་ས་ལས་ ཟད་འགྲོ་ས་ཡ་ ༢.༣༣༧ གཏང་ཡོདཔ་དང་ ལྷག་ལུས་ ས་ཡ་ ༢.༡༩༥ ཟད་འགྲོའི་གྲུབ་འབྲས་འབད་བ་ཅིན་ བརྒྱ་ཆ་ ༥༡% །

ན རྩི་རང་སྟོད་རྒེད་འོག་ལུ་འབད་བ་ཅིན་ འཆར་དངུལ་ ས་ཡ་ ༨.༢༡༠ གནང་བ་འགྲོལ་ཡོད་ས་ལས་ ཟད་འགྲོ་ས་ཡ་ ༣.༠༦༣ གཏང་ཡོདཔ་དང་ ལྷག་ལུས་ ས་ཡ་ ༥.༡༤༧ ཟད་འགྲོའི་གྲུབ་འབྲས་འབད་བ་ཅིན་ བརྒྱ་ཆ་ ༣༧% ། འབྱུང་ཡོདཔ་སྦེ་སྙན་ཞུ་ཕུལ་ཡི་ འདི་ལུ་ རྫོང་ཁག་ཚོགསའདུ་ལས་ འཆར་ལོ་ ༢༠༡༧-༢༠༡༨ འདེ་ འཆར་གཞི་ ༡༡ པའི་་འཆར་ལོ་མཇུག་འབདཝ་ལས་ འཆར་ལོ་འདི་མཇུག་བསྡུ་བ་ཟླཝ་དག་པ་གཅིག་ལས་བརྒལ་མེདཔ་ལས་བརྟེན་ འཆར་དངུལ་ལྷག་ལུས་ཡོད་མི་ཚུ་ དུས་ཚོད་ཁར་ཟད་འགྲོ་བཏང་ཐོག་ ལཱའི་གྲུབ་འབྲས་ཚུ་བཏོན་དགོཔ་སྦེ་བཞག་གྲུབ།

༢ འཆར་ལོ་ ༢༠༡༨-༢༠༡༩ ལོར་གྱི་རྫོང་ཁག་དང་ རྒེད་འོག་གི་འཆར་དངུལ་འགོ་བཀྲམ་སྙན་ཞུ་དང་ གནང་བ་འགྲོལ་ནི།

རྫོང་ཁག་དངུལ་རྩིས་འགོ་དཔོན་ནས་ འཆར་ལོ་ ༢༠༡༨-༢༠༡༩ ལོར་གྱི་ རྫོང་ཁག་དང་ རྒེད༌འོག༌ཚུ༌གི་འཆར་དངུལ་གྲོས་ཆར་འདི་ཚུ་ རེ་རེ་བཞིན་གསལ་ཞུ་འབད་ཡོདཔ་དང་ འཆར་ལོ་ ༢༠༡༨-༢༠༡༩ པ་འདི་ འཆར་གཞི་ ༡༢ པའི་འཆར་ལོ་དང་པ་འོང་ནི་ཨིནམ་ལས་བརྟེན་ འདི་ན་གཞུང་གསརཔ་བཙག་འཐུ་གྲུབ་ གཞུང་དབུ་བརྙེས་པའི་ཤུལ་ འཆར་གཞི་ ༡༢ པ་འདི་ཆ་འཇོག་ཐོག་ འཆར་དངུལ་ཚུ་གནང་བ་འགྲོལ་གནང་ནི་ཨིནམ་ལས་བརྟེན་ དངུལ་རྩིས་ལྷན་ཁག་ལས་ཡང་ འཆར་ལོ་ ༡༨-༡༩ ལོར་འདི་ནང་ གྲ་སྒྲིག་འབད་ནི་དོན་ལུ་ འཆར་དངུལ་ཚད་གཞི་ ཚད་གཅིག་ལས་བརྒལ་གནང་ཡོདཔ་ལས་བརྟེན་ རྫོང་ཁག་དང་ རྒེད་འོག་ཚུ་གི་འཆར་ལོ་ ༢༠༡༨-༢༠༡༩ འཆར་དངུལ་གྲོས་འཆར་ཚུ་ཡང་ གྲོས་བསྟུན་ཐོག་ འཆར་དངུལ་ཚད་གཞི་དང་ཚུད་ཡོདཔ་ལས་བརྟེན་ རྫོང་ཁག་ཚོགས་འདུའི་ལས་གནང་བ་འགྲོལ་གནང་དགོཔ་སྦེ་ཞུ་ཡི་ འདི་ལུ་ རྫོང་ཁག་ཚོགས་འདུ་ལས་ སྤྱི་ལོ་ ༢༠༡༨ ལོར་གྱི་ སྤྱི་ཚོགས་རྒྱལ་ཡོངས་ཚོགས་འདུའི་བཙག་འཐུ་མཇུག་བསྡུ་སྟེ་ དུས་ཅི་སྤྱི་ཟླ་ ༨ དང་ ༩ པ་གང་མཚམས་གཅིག་གི་ནང་ གཞུང་དབུ་བརྙེས་པའི་ཤུལ་ འཆར་གཞི་ ༡༢ པའི་འཆར་ལོ་དང་པ་ འཆར་ལོ་ ༢༠༡༨-༢༠༡༩ ལོར་གྱི་འཆར་དངུལ་འདི་གནང་བ་འགྲོལ་གནང་སྐབས་ ད་ལྟོ་གཞུང་ དངུལ་རྩིས་ལྷན་ཁག་ལས་ཡང་ འཆར་ལོ་ ༢༠༡༨-༢༠༡༩ ལོར་འདེ་ནང་ གཞུང་གསརཔ་འབྱོན་ འཆར་གཞི་ ༡༢ པའི་འཆར་ལོ་དང་པ་འདེ་ འགོ་བཙུགས་དང་ གྲ་སྒྲིག་བཟུམ་གྱི་ལས་སྣ་རྐྱངམ་གཅིག་འོང་ནི་ཨིནམ་ལས་བརྟེན་ རྫོང་ཁག་དང་ རྒེད་འོག་ཚུ་གི་འཆར་ལོ་ ༢༠༡༨-༢༠༡༩ ལོར་གྱི་འཆར་དངུལ་གྲོས་འཆར་ཚུ་ཡང་ གཞུང་ལས་གནང་ཡོད་པའི་འཆར་དངུལ་ཚད་གཞི་གུ་ གྲོས་བསྡུར་ཐོག་གོ་བསྐྲམ་གནང་ཡོད་མི་འདི་ གཞུང་གསརཔ་གི་ཁ་ཐུག་ལས་གནང་བ་འགྲོལ་དོན་ལུ་ ཚོགས་འདུ་འདི་ལས་ཆ་འཇོག་གནང་གྲུབ།

༣ འཆར་ལོ་ ༢༠༡༨-༢༠༡༩ ལོར་གྱི་ རྫོང་ཁག་གོང་འཕེལ་གནང་སྦྱིན་མ་དངུལ་སྐོར་དྲན་གསོ་ཞུ་བ།

རྫོང་ཁག་ཚོགས་འདུའི་ཁྲི་འཛིན་ནས་ འདས་པའི་འཆར་ལོ་ ༢༠༡༨-༢༠༡༩ ལོར་གྱི་ རྫོང་ཁག་གོང་འཕེལ་གནང་སྦྱིན་མ་དངུལ་ལས་བརྟེན་པའི་ བྱ་སྟབས་མ་བདེ་བའི་གནད་དོན་དུམ་གྲ་རེ་འབྱུང་ཡོདཔ་ལས་བརྟེན་ འདི་བཟུམ་སྦེ་དཀའ་ངལ་མི་འབྱུང་ནི་དང་ རྗེས་མའི་རྫོང་ཁག་ཚོགས་འདུ་ཚུ་ལས་གནང་བ་གྲོལ་ཐབས་དོན་ལུ་ ད་ལྟོ་ལས་རང་ འཆར་ལོ་ ༢༠༡༨-༢༠༡༩ ལོར་གྱི་རྫོང་ཁག་གོང་འཕེལ་གནང་སྦྱིན་མ་དངུལ་ལས་ཟད་འགྲོ་གཏང་ཐོག་ མཛད་ནི་ཨིན་པའི་ ལས་ཚུ་གཙོ་རིམ་དང་གྲ་སྒྲིག་བཟོ་གནང་དགོཔ་སྦེ་དྲན་གསོ་གསུང་གནང་ཡི།

༤ ས་གནས་གཞུང་གི་བཅའ་ཡིག་དང་སྒྲིག་གཞི་ ༢༠༡༤ ཅན་མའི་ ལེའུ་ ༡༥ པ་ལྟར་ གཤམ་གསལ་ཚོགས་ཆུང་གཞི་བཙུགས་གནང་དོན།

རྫོང་ཁག་ཚོགས་འདུའི་ལས་བྱེདཔ་ཚོགས་དྲུང་ནས་ ས་གནས་གཞུང་གི་བཅའ་ཁྲིམས་ ༢༠༠༩ ཅན་མའི་ལེའུ་ ༡༣ པ་ལྟར་ རྫོང་ཁག་ཚོགས་འདུའི་གཏན་འཇགས་ཚོགས་ཆུང་ ཀ༽ ཁྲིམས་བཟོ་ཚོགས་ཆུང་ ཁ༽ སྒྲིགས་ཁྲིམས་ཚོགས་ཆུང་ག༽ ལྟ་རྟོགས་དང་དབྱེ་ཞིབ་ཚོགས་ཆུང་ང༽གཞན་ཚོགས་ཆུང་ ཚུ་གཞི་བཙུག་འབད་དགོཔ་སྦེ་ཡོད་མི་འདི་ནང་ ད་རེས་ས་གནས་གཞུང་ཐེངས་ ༢ པའི་ཚོགས་ཐེངས་ ༥ ཚུན་ཚོགས་ཚར་ཡོད་རུང་ ནང་འཁོད་གཏན་འཇགས་ཚོགས་ཆུང་ཚུ་གཞི་བཙུགས་མ་འབད་བ་ལུས་ཡོདཔ་ལས་ འདི་ཚུ་བཞེངས་གནང་པ་ཅིན་ ཚོགས་འདུ་ལས་བརྟེན་ ལས་སྣ་ཚུ་མཛད་ནི་དང་བྱ་སྟབས་བདེ་ནི་ཨིནམ་ལས་ ཚོགས་ཆུང་ཚུ་བཞེངས་གནང་པ་ཅིན་ཟེར་བའི་གྲོས་འཆར་ཞུ་སྐབས་ འཐུས་མི་ཚུ་ནས་ ཚོགས་ཆུང་གཞི་བཙུགས་དང་ དེ་བསྟུན་གྱི་ཁུངས་དགོས་པ་དང་ དགན་འཁུར་སོགས་སེལ་ཏོག་ཏོ་སྦེ་མ་ཤེསཔ་ལས་བརྟེན་ དེ་ཚུ་ལེགས་ཤོམ་སྦེ་ཧ་དགོ་པའི་ཤུལ་ གཞི་བཙུགས་གནང་པ་ཅིན་ཟེར་བསམ་འཆར་བཀོད་མི་ལུ་ རྫོང་ཁག་ཚོགས་འདུས་ལས་ ས་གནས་གཞུང་གི་བཅའ་ཁྲིམས་ བཅའ་ཡིག་དང་སྒྲིག་གཞི་ཚུ་ལེགས་ཤོམ་སྦེ་ མ་མཇལ་བའི་རྐྱེན་ཨིནམ་ལས་ འདི་ཚུ་གསལ་ཏོག་ཏོ་བཅའ་ཁྲིམས་སྒྲིག་གཞི་ནང་འཁོད་ཡོདཔ་ལས་བརྟེན་ རྫོང་ཁག་ཚོགས་འདུའི་གཏན་འཇགས་ཚོགས་ཆུང་ཚུ་ཡང་ རྫེས་མམ་གྱི་ཚོགས་ཐེངས་ ༦ པའི་ རྫོང་ཁག་ཚོགས་འདུའི་ཚོགས་དྲུང་གི་འགོ་འདྲེན་ཐོག་ལས་གཞི་བཙུགས་གནང་ནི་སྦེ་བཞག་གྲུབ།

རྣམ་རྒྱལ་ཆོས་གླིང་གྲྭ་ཚང་ལས།

༡ རྫོང་ཁག་ ༢༠ འི་ནང་ ཆོས་སྡེ་ལྷན་ཚོགས་ལས་ སློབ་དཔོན་རེ་བསྐོ་བཞག་སྐོས་གནང་ཡོདཔ་ དེ་བསྟུན་གྱི་ཆོས་བཤད་ལས་རིམ་སྐོར།

གྲྭ་ཚང་སློབ་དྲུང་ཆེན་ནས་ ཆོས་སྡེ་ལྷན་ཚོགས་ཀྱི་ཁ་ཐུག་ལས་ རྫོང་ཁག་ ༢༠ འི་ནང་ཆོས་བཤད་སློབ་དཔོན་རེ་བསྐོ་བཞག་གནང་ཡོདཔ་དང་ རྫོང་ཁག་འདིའི་ རྒེད་འོག་ ༡༢ དང་ སློབ་གྲྭ་ཚུ་ནང་ལས་ཕར་ ཆོས་བཤད་ལས་རིམ་ཚུ་ནང་རྒྱབ་སྐྱོར་གང་དྲགས་གནང་དགོཔ་སྦེ་ཞུ་ཡོདཔ་དང་ དྲགོས་རྫོང་བདག་མཆོག་གི་ རྫོང་ཁག་འདི་ནང་ ཆོས་སྡེ་ལྷན་ཚོགས་ཁ་ཐུག་ལས་ ཆོས་བཤད་སློབ་དཔོན་གཅིག་བསྐོས་གནང་མི་ལུ་དཀའ་དྲིན་དགའ་འཚོར་དང་ གྲྭ་ཚང་དང་རྫོང་ཁག་ཤེས་རིག་ཡིག་ཚང་མཉམ་འབྲེལ་ཐོག་ལས་ ཆོས་བཤད་ལས་རིམ་ཚུ་སྒྲིགས་གནང་དགོཔ་དང་ རྒེད་འོག་བདག་སྐྱོང་དང་ སློབ་གྲྭ་ཚུ་ལས་རྒྱབ་སྐྱོར་གནང་དགོཔ་གལ་ཆེཝ་སྦེ་གསུང་ཡི་ འདི་ལུ་རྫོང་ཁག་ཚོགས་འདུ་ལས་ རྒྱལ་ཁབ་ཀྱི་དཔལ་འབྱོར་གོང་འཕེལ་འགྱུར་བ་དང་བསྟུན་ མི་སྡེའི་ནང་དཀའ་ངལ་འདྲ་མིན་སྣ་ཚོགས་འཐོན་དོ་ཡོདཔ་དང་ དཀའ་ངལ་སྦོམ་ཤོག་རང་ན་གཞོན་ཨ་ལོ་ཚུ་ལུ་འཐོན་དོ་ཡོདཔ་ལས་བརྟེན་ གཞུང་ཆོས་སྡེ་ལྷན་ཚོགས་ཁ་ཐུག་ལས་ཐུགས་བཞེས་བརྒྱ་ཆེ་ས་ལས་གཟིགས་གནང་ཐོག་ རྫོང་ཁག་ ༢༠ འི་ནང་ཆོས་བཤད་སློབ་དཔོན་རེ་འདེམས་བསྐོས་གནང་མི་ལུ་དཀའ་དྲིན་དགའ་འཚོར་དང་བཅས་ རྫོང་ཁག་འདིའི་ཆོས་བཤད་སློབ་དཔོན་ལུ་ཡང་ གྲྭ་ཚང་རབ་སྡེ་དང་ རྫོང་ཁག་ཤེས་རིག་གཉིས་ཀྱི་ཁ་ཐུག་ལས་ ཆོས་བཤད་ལས་རམ་སྒྲིགས་ནི་དོན་ལུ་གང་དྲགས་རྒྱབ་སྐྱོར་འབད་དགོཔ་དང་ དེ་བསྟུན་གྱི་རྒྱབ་སྐྱོར་ཧྲིལ་བུ་ རྫོང་ཁག་བདག་སྐྱོང་ རྒེད་འོག་དང་ སློབ་གྲྭ་ཚུ་གི་གནང་ནི་ཨིནམ་སྦེ་བཞག་གྲུབ།

རྫོང་ཁག་བདག་སྐྱོང་ལས།

༡ ན་གཞོན་དང་མི་སེར་ས་ནམ་པ་ཚུ་གིས་ ཚོང་ལས་ཆུང་བ་དང་ ས་ནམ་ཚོང་ལཱ་ཚུ་ནང་ དང་འདོད་ཡོད་མི་ཚུ་ལུ་ རྒྱབ་སྐྱོར་འབད་ནི་དོན་ རྫོང་ཁག་གཙོ་རིམ་ལས་སྡེ་སྐྱིན་འགྲུལ་ཚོགས་ཆུང་གཅིག་ གཞི་བཙུགས་འབད་ཡོད་པའི་སྐོར།

རྫོང་ཁག་ས་ནམ་འགོ་དཔོན་ནས་ རྫོང་ཁག་གཙོ་རིམ་ལས་སྡེ་སྐྱིན་འགྲུལ་ཚོགས་ཆུང་གཅིག་ གཞི་བཙུགས་འབད་ཡོད་པའི་སྐོར་ གསལ་ཏོག་ཏོ་སྦེ་ཚོགས་དམངས་ལུ་གསལ་ཞུ་གནང་ཡོདཔ་དང་ འདས་པའི་ཟླཝ་འདེ་ནང་འབྲུག་རྒྱང་བསྒྲགས་ནང་ཁྱབ་བསྒྲགས་དང་ རྒྱལ་པོའི་འཁྲུངས་སྐར་དུས་ཆེན་ཐེངས་ ༣༩ པའི་སྐབས་མི་དམངས་ལུ་གོ་བ་བརྡ་སྤྲོད་སྤེལ་བའི་ཤུལ་ ཞབས་ཏོག་འདི་སྤྱོད་ནི་དོན་ལུ་ མི་གྲངས་ ༥༡ གྱི་ཐོག་བཀོད་འབད་ཡོད་ས་ལས་ གྲོས་འཆར་བཙུགས་མི་གྲངས་ ༡༤ འི་ཡིག་ཆ་སོགས་གྲ་སྒྲིག་སོང་ཡོདཔ་ལས་བརྟེན་ སྐྱིན་འགྲུལ་ཚུ་སྤྲོད་ཆོགཔ་སྦེ་ཡོད་ཟེར་ཞུ་ཡོདཔ་དང་ སྐྱིད་འགྲུལ་ལས་བརྟེན་པའི་ ལཱ་ཚུ་འབད་མ་འབད་ཀྱི་བལྟ་རྟོགས་ཡང་ ཚོགས་ཆུང་དང་རྒེད་འོག་ཚུ་གི་འབད་དགོཔ་སྦེ་ཞུ་ཡི་ དེ་མ་ཚད་རེས་གཟའ་དམིགས་མར་ཨ་རྟགས་རང་ རྫོང་ཁག་གཙོ་རིམ་ལས་སྡེ་སྐྱིན་འགྲུལ་ཚོགས་ཆུང་གི་ཞབས་ཏོགས་ཚུ་ཕུལ་གནང་དགོཔ་དང་ ཞབས་ཏོག་འདི་སྤྱོད་དོན་ལུ་ རྒེད་འོག་ཚུ་ལས་མི་དམང་ལུ་གོ་བ་མ་བཏུ་བཏུབ་སྤྲོད་ཐོག་ རྒྱབ་སྐྱོར་གནང་དགོཔ་སྦེ་ཞུ་ཡི་ འདི་ལུ་རྫོང་ཁག་ཚོགས་འདུ་ལས་ གནད་དོན་འདི་གལ་སྣོན་ཆེ་བའི་གནད་དོན་གཅིག་འབདཝ་ལས་ འཐུས་མི་ཡོངས་ཀྱི་ཁ་ཐུག་ལས་རྒྱབ་སྣོན་ཧྲིལ་བུ་གནང་ནི་སྦེ་བཞག་གྲུབ།

༢ འགྲོང་སྡེ་བཟོ་རིག་ཡིག་ཚང་ལས་ འགྲམ་ཕུག་ཁྲོམ་ངོ་མའི་ ཕྱགས་བསྙིགས་བསྡུ་ལེན་གྱི་ལཱ་ཚུ་ ཕྱི་ཁར་ལུ་སྦྱིན་དགོ་པའི་སྐོར།

འགྲོང་སྡེ་བཟོ་རིག་འགོ་དཔོན་ནས་ འགྲམ་ཕུག་ཁྲོམ་ངོ་མའི་ ཕྱགས་བསྙིགས་བསྡུ་ལེན་གྱི་ལཱ་ཚུ་ ཕྱི་ཁར་ལུ་སྦྱིན་དགོ་པའི་སྐོར་ཞུ་མི་འདི་ཡང་ འགྲོང་སྡེ་བཟོ་རིག་སྡེ་ཚན་ཁ་ཐུག་ལས་ བདུན་ཕྲག་རེའི་ནང་ ཕྱགས་བསྙིགས་ཚར་གསུམ་རེ་བསྡུ་ལེན་འབད་དེ་འབད་རུང་ ཁྲོམ་འདེ་གཙང་སྦྲ་དང་ལྡནམ་སྦེ་བཞག་ནི་ལུ་ དཀའ་ངལ་ཚུ་འབྱུང་དོ་ཡོད་པའི་སྐོར་ཞུ་ཡི་ ཚོང་པ་དམང་ལས་ ཕྱགས་བསྙིགས་འཛིན་སྐྱོང་གི་འཐུ་ཚུ་བསྡུ་ལེན་འབད་ཐོག་ ཕྱི་ཁར་སྒེར་པ་ལུ་སྤྲོད་པ་ཅིན་ དང་པ་ན་གཞོན་ལཱ་གཡོག་མ་ཐོབ་མི་ཚུ་ལུ་ ལཱ་གཡོག་གི་གོ་སྐབས་སྤྲོད་ཚུགས་ནི་དང་ གཉིས་པ་ཁྲོམ་འདེ་གཙང་སྦྲ་དང་ལྡནམ་སྦེ་བཞག་ཚུགས་ནི་མས་ཟེར་ཞུ་མི་ལུ་ འཐུས་མི་ཚུ་གི་ཕྱགས་བསྙིགས་འཛིན་སྐྱོང་གི་འགན་ཁུར་འདེ་ མེ་རེ་རེ་ལུ་ཕོག་དོ་ཡོདཔ་ལས་ ཕྱིའི་སྒེར་པ་ལུ་སྤྲོད་ནིའི་འོས་འབབ་མེདཔ་དང་ གལ་སྲིད་ཕྱིའི་སྒེར་པ་ལུ་རང་སྤྲོད་དགོཔ་སྦེ་འཐོན་ཚེ་ འགྲོང་སྡེ་ལས་འཛིན་ཡིག་ཚང་ཁ་ཐུག་ལས་ ཞིབ་འཛོལ་ཐོག་ལམ་ལུགས་གསལ་ཏོག་ཏོ་བཀོད་གནང་དགོཔ་སྦེ་ཞུ་ཡི་ འདི་ལུ་ རྫོང་ཁག་ཚོགས་འདུ་ལས་ འགྲམ་ཕུག་ཁྲོམ་ངོ་མའི་ཕྱགས་བསྙིགས་འཛིན་སྐྱོང་གི་ལས་སྣ་ ཕྱིའི་སྒེར་པ་ལུ་རྩིས་སྤྲོད་ནིའི་སྐོར་ འོས་འབབ་ཡོད་མེད་ཀྱི་བལྟ་ཞིབས་ལེགས་ཤོམ་གནང་ཐོག་ ལམ་ལུགས་སྒྲིང་སྒྲིང་བཟོ་ཐོག་ལས་ རྗེས་མམ་གྱི་ཚོགས་ཐེངས་ ༦ པའི་ནང་འགྲོང་སྡེ་བཟོ་རིག་དང་ ཁྲོམ་སྡེ་འཐུས་མི་ནས་སྙན་ཞུ་ཕུལ་ཐོག་ཆ་འཇོག་གནང་ནི་སྦེ་བཞག་གྲུབ།

༣ རིག་སུམ་པདྨའི་ལྡུམ་ར་ སྨོན་ལམ་ཆེན་མོའོ་ཆོས་ཁང་དང་ གཞན་རྫོང་ཁག་འདིའི་ སྔོ་ལྗང་ལྡན་པའི་ས་ཁོངས་ནང་བཟོ་བསྐྲུན་འབད་ཡོད་པའི་མཐུན་རྐྱེན་ཚུ་གི་ བདག་དབང་རྫོང་ཁག་བདག་སྐྱོང་ལུ་ཡོད་པའི་ རྒྱབ་སྣོན་རྫོང་ཁག་ཚོགས་འདུ་ལས་གནང་གྲུབ།

རྫོང་ཁག་ཚོགས་འདུའི་ཁྲི་འཛིན་ནས་ རྫོང་ཁག་ལྟེ་བའི་ སྔོ་ལྗང་ལྡན་པའི་ས་ཁོངས་ནང་ དྲགོས་རྫོང་བདག་མཆོག་གི་དབུ་ཁྲི་མངའ་འོག་ ན་གཞོན་ཨ་ལོ་དང་ སྤྱི་གཏང་མི་སེར་གྱི་སྤྲོ་འཕེལ་གྱི་ས་ཁོངས་ རིག་སུམ་པདྨའི་ལྡུམ་ར་དང་ མི་འགྱོ་སའི་རྐང་ལམ་ མི་དམང་ཁྲབ་སྟོན་ས་ཁོངས་ སྨོན་ལམ་ཆེན་མོའི་ཆོས་ཁང་དང་ གཞན་དང་གཞན་མཐུན་རྐྱེན་ཡང་ལེ་ཤ་བཟོ་བསྐྲུན་གནང་ཡོདཔ་ལས་བརྟེན་ མ་འོངས་པའི་ནང་ རྫོང་ཁག་བདག་སྐྱོང་གི་དབུ་ཁྲི་གཞན་དང་ ཁྲོམ་འདིའི་ས་གནས་ས་ཁོངས་འཆར་གཞི་ལས་བརྟེན་ སྔོ་ལྗང་ལྡན་པའི་ས་ཁོངས་ནང་ཚུད་ཡོད་པའི་མཐུན་རྐྱེན་ཚུ་ལུ་ ཐོག་ཕོགས་སྲིདཔ་ལས་ འདི་ཚུ་སྔར་ག་ཨིནམ་བཀྲོག་ནི་མེད་པ་ ལོ་རེ་བཞིན་ཡང་རྒྱས་བཏང་ཐབས་ལུ་ ཚོགས་འདུ་ལས་རྒྱབ་སྣོན་དང་ གྲོས་ཆོད་བཏོན་བཞག་པ་ཅིན་ཟེར་གསུང་མི་ལུ་ འཐུས་མི་ཡོངས་ཀྱི་ རྫོང་ཁག་འདི་ནང་སྔོན་ལས་ལྷག་པའི་གོང་འཕེལ་གྱི་འགྱུར་བ་འབག་འོང་མི་འདི་ལུ་ དྲགོས་རྫོང་བདག་མཆོག་ལུ་དཀའ་དྲིན་དགའ་འཚོར་ཞུཝ་དང་བཅས་ རྫོང་གཞི་ལྟེ་བའིི་སྔོ་ལྗང་ལྡན་པའི་ས་ཁོངས་ནང་བཟོ་བསྐྲུན་གྲུབ་ཡོད་པའི་མཐུན་རྐྱེན་ཚུ་བདག་འཛིན་མ་བཏུ་བཏུབ་ཐོག་ ཡར་རྒྱས་བཏང་ནི་ལུ་རྒྱབ་སྐྱོར་ཡོདཔ་སྦེ་ཞུ་ཡི་ དྲགོས་རྫོང་བདག་མཆོག་གིས་ རྫོང་གཞི་ལྟེ་བའི་སྔོ་ལྗང་ལྡེན་པའི་ས་ཁོངས་ནང་ཚུད་པའི་བཟོ་བསྐྲུན་གྱི་ལས་ཚུ་སྤྱི་རུབ་ཐོག་བཟོ་བསྐྲུན་འབད་ཡོདཔ་དང་ སྔོ་ལྗང་ས་ཁོངས་འདི་ནང་མཐུན་རྐྱེན་ལོ་རེ་བཞིན་ཡར་རྒྱས་བཏང་ནི་དང་ ད་རེས་གྲུབ་ཡོད་པའི་མཐུན་རྐྱེན་ཚུ་བཀྲོག་ནི་མེད་པ་ ཚོགས་འདུའི་རྒྱབ་སྣོན་གྲོས་ཆོད་གནང་མི་ལུ་བཀའ་དྲིན་དགའ་འཚོར་གསུང་ཐོག་ རྫོང་ཁག་ཚོགས་འདུ་ལས་ཡང་ རྫོང་གཞི་ལྟེ་བའི་སྔོ་ལྗང་ས་ཁོངས་ནང་ཚུད་པའི་ མཐུན་རྐྱེན་ཚུ་ སྔར་བས་ལྷག་བདག་འཛིན་འཐབ་ ཡར་རྒྱས་བཏང་ཐོག་ལས་ སྔོ་ལྗང་གིས་ཁོངས་འདི་མཛེས་ཏོག་ཏོ་སྦེ་བཞག་ནི་དང་ མ་འོང་པའི་ནང་ རྫོང་ཁག་བདག་སྐྱོང་གི་དབུ་ཁྲི་དང་ ཁྲོམ་ཚོགས་ཀྱི་སྲིད་བྱུས་ འཆར་གཞི་ཚུ་ལས་བརྟེན་ འགྱུར་བཅོས་འབད་དགོཔ་འཐོན་ཚེ་ རྫོང་ཁག་ཚོགས་འདུ་ནང་གྲོས་བསྡུར་གནང་དགོཔ་ དེ་མིན་ ད་རེས་སྔོ་ལྗང་ས་ཁོངས་ནང་བཟོ་བསྐྲུན་འབད་ཡོད་པའི་མཐུན་རྐྱེན་ཚུ་བཀྲོག་ནི་མེདཔ་སྦེ་བཞག་གྲུབ།

འཆར་དངུལ་འབྲེལ་བའི་གྲོས་གཞི།

༡ རྫོང་ཁག་བདག་སྐྱོང་ལས་ རྫོང་ཁག་ལྟེ་བའི་ལྷ་ཁང་གི་མཐོང་འགྲོལ་ རྐང་འགྲུལ་མི་ལམ་དང་ རིག་སུམ་པདྨའི་ལྡུམ་ར་ནང་ ཆུ་སྐྱོར་བཟོ་བསྐྲུན་འབད་ཚར་ཡོད་རུང་ འཆར་དངུལ་ལས་ཁུངས་ལས་མ་དངུལ་གནང་བ་འགྲོལ་མ་བཏུབ་པའི་སྐོར།

རྫོང་ཁག་དངུལ་རྩིས་འགོ་དཔོན་ནས་ འདས་པའི་འཆར་ལོ་ ༢༠༡༧-༢༠༡༨ ལོར་གྱི་ རྫོང་ཁག་གོང་འཕེལ་གནང་སྦྱིན་མ་དངུལ་ལས་ རྫོང་གཞི་ལྟེ་བའི་ མཐོང་འགྲོལ་ མི་འགྱོ་སའི་རྐང་ལམ་དང་ རིག་སུམ་པདྨའི་ལྡུམ་ར་ནང་ ཆུ་སྐྱེར་ཚུ་ཡདམིགས་གསལ་གྱི་རྫོང་ཁག་ཚོགས་འདུ་ཐེངས་ ༣ དང་ ༤ པའི་ནང་གྲོས་འཆམ་ཐོག་ བཟོ་བཀྲུན་འབད་ཚར་ཡོད་རུང་ ད་རེས་གཞུང་འཆར་དངུལ་ལས་ཁུངས་ལས་ འཆར་དངུལ་གནང་བ་མ་ཐོབ་མི་ལུ་བརྟེན་ ཁག་འབག་ཚུ་ལུ་དངུལ་སྤྲོད་མ་ཚུགས་པ་ལུས་ཡོདཔ་སྦེ་ཞུ་ཡི་ འདི་ལུ་རྫོང་ཁག་ཚོགས་འདུ་ལས་ རྫོང་ཁག་ལྟེ་བ་འདི་ནང་ རྫོང་གཞི་མཐོང་འགྲོལ་ མི་འགྱོ་སའི་རྐང་ལམ་ རིག་སུམ་པདྨའི་ལྡུམ་ར་ནང་ ཆུ་སྐྱོར་ཚུ་ འདས་པའི་དམིགས་གསལ་གྱི་རྫོང་ཁག་ཚོགས་འདུ་ཐེངས་ ༣ དང་ ༤ པའི་གྲོས་ཆོད་ལྟར་ རྒྱ་ཆ་ལས་བརྒྱ་འབད་གྲུབ་ཡོདཔ་དང་ ད་རེས་ཁ་འབག་ཚུ་ལུ་དངུལ་སྤྲོད་མ་ཚུད་པ་ལུས་ཡོདཔ་ལས་ འཆར་དངུལ་ལས་ཁུངས་ལས་ དངུལ་འདི་གནང་དགོ་པའི་གསོལ་འདེབས་ཚོགས་འདུ་ལས་ཞུཝ་དང་བཅས་ ཚོགས་འདུའི་གྲོས་ཆོད་ལྟར་རྫོང་ཁག་དངུལ་རྩིས་ཡིག་ཚང་ལས་ འཆར་དངུལ་ལས་ཁུངས་ལུ་གསོལ་འདེབས་ཀྱི་ཞུ་བ་ཕུལ་དགོཔ་སྦེ་བཞག་གྲུབ།

༢ རང་ཐང་གླིང་རྒེད༌འོག༌ཚོགས་སྡེ་ལས་ བལྟ་བཤལ་ཡར་དྲགས་བཏང་ཐབས་ལུ་ མ་དངུལ་དང་ཐབས་ཤེས་ཀྱི་རྒྱབ་སྐྱོར་གནང་དགོ་པའི་སྐོར།

རྫོང་ཁག་དངུལ་རྩིས་འགོ་དཔོན་ནས་ ད་རེས་རྫོང་ཁག་འདི་ནང་འཆར་གཞི་འགོ་དཔོན་འདེ་གནས་སོར་སོང་བའི་ཤུལ་ འཆར་གཞི་འགོ་དཔོན་འདེ་མེད་དེ་འབད་རུང་ རྫོང་ཁག་འདིའི་འཆར་གཞིའི་ལས་སྣ་ཚུ་ འཆར་དངུལ་དང་གཅིག་ཁར་རྟགས་དྲངས་དགོཔ་ལས་བརྟེན་ གནས་སོང་སོང་བའི་འཆར་གཞི་འགོ་དཔོན་མཉམ་གྲོས་བསྟུན་འབད་སྐབས་ ད་ལྟོ་འཆར་གཞི་ ༡༢ པ་འདི་ཆ་འཇོག་མ་གྲུབ་ལས་བརྟེན་ རྫོང་ཁག་དང་རྒེད་འོག་གི་འཆར་གཞི་ ༡༢ པའི་ལས་རིམ་ནང་གཙོ་རིམ་ཚུད་པ་ཅིན་ འཆར་གཞི་ ༡༢ པའི་ནང་འགྱུར་བཅོས་ཐོག་ལས་བཙུགས་ནིའི་གོ་སྐབས་ཡོདཔ་སྐོར་གྲོས་བསྟུན་འབྱུང་ཡོདཔ་ཚུ་ ཚོགས་དམངས་ལུ་གསལ་ཞུ་ཡི་ འདི་ལུ་རྫོང་ཁག་ཚོགས་འདུ་ལས་ གནད་དོན་འདིའི་ཐད་ རྫོང་ཁག་དངུལ་རྩིས་འགོ་དཔོན་ནས་གསལ་ཞུ་ཕུལ་མི་འདི་གི་འཐུསཔ་སྦེ་བཞག་གྲུབ།

༣ སྤུངས་རྟེན་ཆུ་རྒེད་འོག་ཚོགས་སྡེ་ལས་ འཆར་གཞི་ ༡༢ པའི་ནང་མ་དངུལ་ཚད་གཞི་ལས་ ཐེབས་སྦེ་གནང་ཐབས་ཀྱི་ཞུ་བ།

སྤུང་རྟེན་ཆུ་དམང་མི་ནས་ རྒེད་འོག་འདིའི་གསེལ་གཞོང་དང་ སྟོང་ཤིང་ན་སྤྱི་འོག་གི་ས་ནམ་ཞིང་ལམ་འདི་སེལ་ནིའི་ལཱ་ཚུ་འགོ་བཙུགས་ཡོདཔ་དང་ མ་དངུལ་གྱི་ལང་མ་ཚུདཔ་ལས་བརྟེན་ འཆར་ལོ་ ༢༠༡༨-༢༠༡༩ པའི་རྒེད་འོག་གི་ འཆར་དངུལ་ཚད་གཞི་ནང་ མ་དངུལ་ལྡུམ་དྲགས་གཅིག་ཡར་སེང་གནང་ཚུགས་པ་ཅིན་ཟེར་ཞུ་ཡི་ འདི་ལུ་རྫོང་ཁག་ཚོགས་འདུ་ལས་ སྤུང་རྟེན་ཆུ་རྒེད་འོག་གསེར་གཞོང་དང་ སྟོང་ཤིང་སྤྱི་འོག་གི་ས་ནམ་ཞིང་ལམ་སེལ་སྐབས་ མ་དངུལ་གྱི་ལྡུམ་དྲགས་གཅིག་བདག་མ་འཛིནམ་ལས་ འཆར་དངུལ་ལས་ཁུངས་ལས་དངུལ་འདི་གནང་དགོ་པའི་གསོལ་འདེབས་ཚོགས་འདུ་ལས་ཞུཝ་དང་བཅས་ ཚོགས་འདུའི་གྲོས་ཆོད་ལྟར་རྫོང་ཁག་དངུལ་རྩིས་ཡིག་ཚང་ལས་ འཆར་དངུལ་ལས་ཁུངས་ལུ་གསོལ་འདེབས་ཀྱི་ཞུ་བ་ཕུལ་དགོཔ་སྦེ་བཞག་གྲུབ།

གྲོས་གཞི་སྣ་ཚོགས།

༡ གསེར་གྱི་ཐང་ གདུང་ལ་སྒང་རྒེད་འོག་གི་ བསྐྱེལ་འདྲེན་བཱསི་གི་ཞབས་ཏོག་སྐོར།

རྫོང་ཁག་ཚོགས་འདུའི་ཁྲི་འཛིན་ནས་ རྒེད་འོག་ནང་ལས་ཕར་གྱི་བསྐྱེལ་འདྲེན་བཱསི་གི་ཞབས་ཏོག་ཚུ་ རྙིངམ་དང་སྐྱོ་དྲགས་འཐལ་ཡོད་མི་ལུ་བརྟེན་ མི་སེར་འགྲུལ་པ་ཚུ་ལུ་དཀའ་ངལ་འཐོན་སྲིདཔ་ལས་ རྒེད་འོག་གི་བསྐྱེལ་འདྲེན་བཱའི་ཞབས་ཏོག་ཚུ་ཉམས་བཅོས་ ཡང་ན་གསརཔ་བཙུགས་ཚུགས་པ་ཅིན་ཟེར་གསུང་གནང་མི་ལུ་ ལམ་འགྲུལ་ཉེན་སྲུང་དང་བསྐྱེལ་འདྲེན་དབང་འཛིན་འགོ་དཔོན་ནས་ ད་རེས་རྒེད་འོག་ནང་ལས་ཕར་བསྐྱེལ་འདྲེན་བཱས་ཚུ་ གཞུང་གི་སྲིད་བྱུས་ལྟར་ ལོ་ངོ་ ༩ རེ་འཐུས་དགོཔ་སྦེ་ ལམ་ལུགས་ཡོད་མི་ལུ་བརྟེན་ རྙིངམ་འཐལ་ཡོདཔ་དང་ ད་རེས་ཚུན་ཞབས་ཏོག་ལེགས་ཤོམ་རང་སྤྲོད་དོ་ཡོདཔ་དང་ བྱ་སྟབས་མ་བདེཝ་འཐོན་འཐོནམ་མེདཔ་སྦེ་ཞུ་ཡི་ འདི་ལུ་རྫོང་ཁག་ཚོགས་འདུ་ལས་ རྒེད་འོག་གི་མི་སེར་བསྐྱེལ་འདྲེན་བཱསི་ཚུ་ གཞུང་གི་སྲིད་བྱུས་ལྟར་བཙུགས་དགོཔ་ལས་ འབད་ཐབས་ག་ནི་ཡང་མེད་དེ་འབད་རུང་ ད་རེས་རྫོང་ཁག་མངའ་འོག་གི་རྒེད་འོག་ཚུ་ནང་ བསྐྱེལ་འདྲེན་བཱསི་གི་ཞབས་ཏོག་ཚུ་ མི་སེར་ལུ་བྱ་སྟབས་མ་བདེཝ་ག་ནི་ཡང་མེད་པ་སྤྲོད་དོན་ལུ་ བཱསི་ཇོ་བདག་ཚུ་གི་ལེགས་ཤོམ་སྦེ་ཉམས་བཅོས་འབད་དགོ་པའི་དྲན་གསོའི་ཞུ་བ་ ལམ་འགྲུལ་ཉེན་སྲུང་དང་སྐྱེལ་འདྲེན་དབང་འཛིན་གྱི་ བཱསི་ཇོ་བདག་ཚུ་ལུ་ཞུ་བ་ཕུལ་ནི་སྦེ་བཞག་གྲུབ།

༢ གདུང་ལ་སྒང་རྒེད་འོག་ཚོགས་སྡེ་ལས་ ལྷ་མོའི་ལུངམ་སྤྱི་འོག་ནང་ འབྲུག་འགྲུལ་འཕྲིན་གྱི་ཞབས་ཏོག་ཡང་སེང་མཛད་གནང་དགོ་པའི་ཞུ་བ།

གདུང་ལ་སྒང་རྒཔོ་ནས་ ལྷ་མོའི་ལུངམ་སྤྱི་འོག་ནང་ འབྲུག་འགྲུལ་འཕྲིན་གྱི་ཞབས་ཏོག་ཡང་སེང་མཛད་གནང་དགོ་པའི་ཞུ་བ་ སྔོན་ཚོགས་འདུ་དང་ འབྲེལ་ཡོད་བརྒྱུད་འཕྲིན་ཡིག་ཚང་ལུ་ཞུ་བ་ཕུལ་ཡོད་རུང་ ད་ཚུན་ལེན་གསལ་ག་ཡང་མེདཔ་སྦེ་ཞུ་ཡི་ འདི་ལུ་བརྒྱུད་འཕྲིན་ཚད་འཛིན་འགོ་དཔོན་ནས་ གནད་དོན་འདིའི་སྐོར་དག་མེད་སྦེ་བཞགཔ་བཞགཔ་མེནམ་དང་ བརྒྱུད་འཕྲིན་གྱི་འཕྲུལ་ཨམ་སྦོམ་སྦེ་རང་གཞི་བཙུགས་འབད་བ་ཅིན་ འོས་འབབ་ཡོད་མེད་པའི་བལྟ་ཞིབས་མཇུག་བསྡུ་ཚར་ཡོདཔ་དང་ སྤྱི་འོག་ནང་མི་རློབས་ཀྱི་ཚད་གཞི་ལྟར་འཕྲུལ་ཨམ་གཞི་བཙུགས་ཀྱི་འོས་འབབ་མེདཔ་དང་ གྱོང་རྒུད་འོང་ནི་ཨིན་རུང་ མི་སེར་གྱི་ཞབས་ཏོག་ལུ་ ལྷན་ཐབས་ཀྱི་འཕྲུལ་ཆས་ ཀྲ་ཝར་ཐོག་ཡར་སེང་བརྐྱབ་ནི་ཨིནམ་ལས་བརྟེན་ འདི་གི་དཀའ་ངལ་ཚུ་སེལ་ཚུགས་ཟེར་ཞུ་ཡི་ འདི་ལུ་རྫོང་ཁག་ཚོགས་འདུ་ལས་ གནད་དོན་འདིའི་ཐད་ བརྒྱུད་འཕྲིན་ཚད་འཛིན་འགོ་དཔོན་ནས་གསལ་ཞུ་ཕུལ་མི་གི་འཐུསཔ་སྦེ་བཞག་གྲུབ།

༣ ཁྲོམ་སྡེ་འཐུས་མི་ནས་ སྣུམ་འཁོར་ཀྲགས་བཞག་སའི་ས་སྒོ་ནང་ མི་སེར་དང་འགྲུལ་པ་ཚུ་ཆརཔ་དང་ཉིན་མའི་ནང་སྒུག་སྡོད་མ་དགོ་པར་ སྒུག་ཁྱིམ་གཅིག་བཟོ་གནང་དགོ་པའི་སྐོར།

ཁྲོམ་སྡེ་འཐུས་མི་ནས་ ད་རེས་འགྲམ་ཕུག་ཁྲོམ་སྦུག་ན་ འགྲུལ་འཁོར་ཆེ་བ་བཞག་ས་ མེ་ཏོག་བཙུགས་ནི་སྦེ་ས་སྒོ་བཞག་ཡོད་མི་ནང་ མི་སེར་དང་འགྲུལ་པ་ཚུ་ཆརཔ་དང་ཉིན་མའི་ནང་སྒུག་སྡོད་མ་དགོ་པར་ སྒུག་ཁྱིམ་གཅིག་བཟོ་གནང་ནིའི་འོས་འབབ་ཡོད་མེད་སྐོར་ཞུ་ཡི་ དྲགོས་རྫོང་བདག་མཆོག་གིས་ གནད་དོན་འདིའི་སྐོར་འཆར་གཞི་ ༡༢ པའི་ནང་ཚུད་ཡོད་པ་ཅིན་ བྱ་སྟབས་མ་བདེཝ་མེདཔ་དང་ གལ་སྲིད་འཆར་གཞི་ནང་མེད་པའི་ལཱ་རེ་འབད་དགོཔ་འཐོན་ཚེ་ ལས་སྣ་གྲུབ་པའི་ཤུལ་ འཆར་དངུལ་ཐོབ་པ་ལག་ཁག་ཡོདཔ་ལས་ མི་སེར་གྱི་མཐའ་དོན་ཨིན་ཟེར་ གློ་འབུར་གྱི་ལས་སྣ་ སྣ་ཚོགས་འབད་ནི་ལུ་ བློ་ཐེ་ཚོམ་བཟའ་དོ་ཡོད་པའི་སྐོར་གསུང་ཡི་ འདི་ལུ་རྫོང་ཁག་ཚོགས་འདུ་ལས་ གནད་དོན་འདིའི་ཐད་ བདག་སྐྱོང་འབྲེལ་བའི་གྲོས་གཞི་ཨིནམ་དང་ འཆར་གཞི་ ༡༢ པའི་ནང་མ་ཚུད་པ་ཅིན་འབད་ཐབས་གང་ཡང་མེད་རུང་ མ་འོང་པའི་ནང་རྫོང་ཁག་གོང་འཕེལ་གནང་སྦྱིན་མ་དངུལ་ལས་ འོས་འབབ་ཡོད་མེད་གཟིགས་དགོཔ་བཞག་གྲུབ།

༤ སྤ་ཚ་གླིང་རྒེད་འོག་ཚོགས་སྡེ་ལས་ ས་གནས་མཱལ་བ་སེ་ཟེར་ས་ལུ་ གློག་མེའི་མཐུན་རྐྱེན་གནང་དགོ་པའི་སྐོར།

གློག་མེ་ལས་འཛིན་འགོ་དཔོན་ནས་ གནད་དོན་འདིའི་ཐད་ སྤ་ཚ་གླིང་རྒེད་འོག་ ས་གནས་མཱལ་བ་སེ་རྐྱངམ་གཅིག་གི་མ་དོ་བར་ གློག་མ་ལྷོད་པའི་ རྒེད་འོག་ ༤ གི་སྤྱི་འོག་གཡུས་ཚན་ཚུ་ནང་ གློག་མེ་གང་མགྱོགས་བཀྲམ་སྤེལ་འབད་ནི་དོན་ལུ་ ན་ཧིང་ལས་བལྟ་ཞིབས་ཚུ་འབད་ཚར་ཡོདཔ་དང་ དེ་བསྟུན་གྱི་རྩིས་ཁྲ་ཚུ་ཡང་བཏོན་ཚར་ཡོདཔ་དང་ དབྱིན་ཟླ་ ༡༠ པའི་ནང་ རིན་བསྡུར་ཚུ་ཡང་འབད་ནི་ཨིནམ་སྦེ་ཞུ་ཡི་ འདི་ལུ་རྫོང་ཁག་ཚོགས་འདུ་ལས་ གློག་མེ་ལས་འཛིན་འགོ་དཔོན་ནས་གསལ་ཞུ་ཕུལ་མི་གི་འཐུསཔ་སྦེ་བཞག་གྲུབ།

༥ ཁྲོམ་སྡེ་འཐུས་མི་ནས་ ཆང་གི་ལག་ཁྱེར་གླ་ཁར་སྤྱོད་ཐོག་ མི་གཞན་གྱི་སྤྱོད་མ་ཆོག་པའི་ལམ་ལུགས་འདི་གི་ བཟང་ཁང་གསརཔ་གཞི་བཙུགས་འབད་མི་ཚུ་ལུ་ དང་པ་ཆང་གི་ཆོག་ཐམ་ལག་ཁྱེར་འདི་མ་ཐོ་པའི་ཁར་ གླ་ཁར་སྤྱོད་ནི་མེད་པའི་ལམ་ལུགས་བརྟེན་ ཚོང་ལཱ་བཟང་ཁང་གསརཔ་གི་ལཱ་ཚུ་ལུ་བྱ་སྟབས་མ་བདེཝ་བྱུང་ཡོད་པའི་སྐོར།

ཁྲོམ་སྡེ་འཐུས་མི་ནས་ ཆང་གི་ལག་ཁྱེར་གླ་ཁར་སྤྱོད་ཐོག་ མི་གཞན་གྱི་སྤྱོད་མ་ཆོག་པའི་ལམ་ལུགས་འདི་གི་ བཟང་ཁང་གསརཔ་གཞི་བཙུགས་འབད་མི་ཚུ་ལུ་ དང་པ་ཆང་གི་ཆོག་ཐམ་ལག་ཁྱེར་འདི་མ་ཐོ་པའི་ཁར་ གླ་ཁར་སྤྱོད་ནི་མེད་པའི་ལམ་ལུགས་བརྟེན་ ཚོང་ལཱ་བཟང་ཁང་གསརཔ་གི་ལཱ་ཚུ་ལུ་བྱ་སྟབས་མ་བདེཝ་བྱུང་ཡོད་པའི་སྐོར་ཚོགས་དམང་ལུ་ཞུ་སྐབས་ དྲགོས་རྫོང་བདག་མཆོག་གིས་ གཞུང་གི་ཁ་ཐུག་ལས་ ཆང་གི་ཉེས་མིག་སྐོར་ མི་དམང་ལུ་གོ་བ་སྤྲོད་མི་དང་ མི་སེར་ཁ་ཐུག་ལས་ཆང་བཙོང་ནིའི་ཆང་གི་ལག་ཁྱེར་དགོ་པའི་ཞུ་བ་ཕུལ་མི་འདི་རྒྱབ་བརྒལ་ཨིན་པའི་ཁར་ གནད་དོན་འདིའི་སྐོར་གནང་བ་འགྲོལ་ནིའི་དབང་ཚད་ བསྟན་རྒྱས་ལྷན་ཁག་མ་གཏོགས་ རྫོང་ཁག་བདག་སྐྱོང་ ཡ་ན་ རྫོང་ཁག་ཚོགས་འདུ་ལུ་ཡང་མེདཔ་སྦེ་གསུང་ཡི་ རྫོང་ཁག་ཚོགས་འདུ་ལས་ གནད་དོན་འདིའི་སྐོར་ ཁྲོམ་སྡེ་འཐུས་མི་ཁ་ཐུག་ལས་ སྟན་རྒྱལ་ ལུང་ཕྱོགས་ཡིག་ཚང་ལུ་འབྲེལ་ལེགས་ཤོམ་འཐབ་ཐོག་ལས་ དེའི་སྙན་ཞུ་གཅིག་རྗེས་མམ་གྱི་ཚོགས་ཐེངས་ ༦ པའི་ནང་སྙན་ཞུ་འབད་དགོཔ་སྦེ་བཞག་གྲུབ།

༦ གདུང་ལ་རྒེད་འོག་ཚོགས་སྡེ་ལས་ གདིང་ནས་སྒང་གཡུས་ཚན་ནང་ ས་ནམ་ཞིང་ལམ་སེལ་མ་ཚུགས་པ་ལུས་ཡོད་པའི་སྐོར།

གདུང་ལ་སྒང་རྒཔོ་ནས་ གདིང་ནས་སྒང་གཡུས་ཚན་ནང་ ས་ནམ་ཞིང་ལམ་སེལ་ནི་དོན་ལུ་ གཞུང་གི་ས་བསྐོག་འཕྲུས་ཆས་འདི་བསྒུག་དེ་ཡོདཔ་དང་ འཆར་གཞི་ ༡༡ པའི་འཆར་ལོ་ ༥ འདེ་ མཇུག་བསྡུ་ནི་ལུ་ཟླ་ངོ་དག་པ་གཅིག་ལས་བརྒལ་མེདཔ་ལས་བརྟེན་ ཞིང་ལམ་འདི་སེལ་མ་ཚུགས་པའི་ཚ་གྱང་ཡོད་ལུགས་སྐོར་ཞུ་ འདི་ལུ་ས་ནམ་འགོ་དཔོན་ནས་གཞུང་གི་ས་བསྐོག་འཕྲུལ་ཆས་འདི་ ད་རེས་ སེམས་ལྗོངས་རྒེད་འོག་ནང་གཡོག་བཀོལ་དོ་ཡོདཔ་དང་ ལཱ་ཚུ་མཇུག་བསྡུ་བའི་ཤུལ་ གདུང་ལ་སྒང་རྒེད་འོག་ལུ་སྤྲོད་ནི་སྦེ་ལས་རིམ་ཡོད་པའི་སྐོར་ཞུ་ཡི་ འདི་ལུ་རྫོང་ཁག་ཚོགས་འདུ་ལས་གནད་དོན་འདི་ འབྲེལ་ཡོད་ས་ནམ་ཡིག་ཚང་དང་ སེམས་ལྗོངས་དང་ གདུང་སྒང་རྒེད་འོག་ ༣ བསྟུན་གྲོས་སྦུག་བཙུགས་འབད་ ཐག་ཆོད་ད་གིས་བཏུབ་ནི་ཨིནམ་ལས་ ཚོགས་རིམ་འདི་ནང་གསུང་གྲོས་གནང་མ་དགོཔ་སྦེ་བཞག་གྲུབ།

༧ སྤ་ཚ་གླིང་རྒེད་འོག་ཚོགས་སྡེ་ལས་ ས་གནས་ད་ར་ཆུའི་མཚོ་འདེ་སྐམ་འགྱོ་ཡོད་པའི་སྐོར།

སྤ་ཚ་གླིང་རྒཔོ་ནས་ ས་གནས་ད་ར་ཆུ་ལུ་ ད་ར་ཆུའི་མཚོ་འདེའི་སྐོར་ རྒྱལ་རབ་ཀྱི་རྒྱབ་ཁུངས་སྦོམ་ཡོདཔ་པའི་ཁར་ རྫོང་ཁག་བདག་སྐྱོང་ རྒེད་འོག་བདག་སྐྱོང་དང་ མངའ་སྡེ་ནགས་ཚལ་ཚུ་ལས་བལྟ་ཞིབས་མ་བཏུ་བཏུབ་འབད་ཚར་ཡོདཔ་དང་ ད་རེས་སྐམ་པའི་བསྒང་ཡོད་པའི་མཚོ་འདེ་ ལོག་སྔར་བཞིན་མཚོ་ལུ་འགྱུར་ཐབས་ལུ་ མ་དངུལ་ཟའ་འགྲོ་འབོར་ཆེ་ཏོག་ཏོ་འགྱོ་ནི་ཨིནམ་ལས་བརྟེན་ རྫོང་ཁག་ཚོགས་འདུ་ལས་ མ་དངུལ་དང་མཁས་རིག་གི་རྒྱབ་སྐྱོར་གཅིག་ འབྲུག་བལྟ་བཤལ་ཚོགས་སྡེ་ལས་གནང་དགོ་པའི་ཞུ་བ་ཕུལ་དགོཔ་དང་ དེ་བསྟུན་མཚོ་ ཉམས་གསོའི་ལཱ་ཚུ་འགོ་བཙུགས་ཆོགས་པའི་གནང་བ་གཅིག་ རྫོང་ཁག་ཚོགས་འདུ་འདི་ལས་འགྲོལ་གནང་དགོཔ་སྦེ་ཞུ་ཡི་ འདི་ལུ་ རྫོང་ཁག་ཚོགས་འདུ་ལས་ གནད་དོན་འདིའི་ཐད་ རྒེད་འོག་བདག་སྐྱོང་ཁ་ཐུག་ལས་ འབྲེལ་བ་ཡོད་པའི་དབང་འཛིན་ཚུ་དང་མཉམ་གྲོས་བསྟུན་ལེགས་ཤོམ་གནང་ཐོག་ལས་ རྗེས་མམ་གྱི་ཚོགས་ཐེངས་ ༦ པའི་ནང་སྙན་ཞུ་འབད་དགོཔ་དང་ མཚོ་འདེ་ཉམས་གསོའི་ཐོག་ སླར་ལོག་མཚོ་ལུ་འགྱུར་ཐབས་དོན་ལུ་ མ་དངུལ་དང་མཁས་རིག་གི་རྒྱབ་སྐྱོར་གཅིག་ འབྲུག་བལྟ་བཤལ་ཚོགས་སྡེའི་ཁ་ཐུག་ལས་ འོས་འབབ་གཟིགས་གནང་དགོཔ་དང་ དེ་བསྟུན་གྱི་ཞུ་བ་ཡང་འབྲེལ་ཡོད་རྒེད་འོག་བདག་སྐྱོང་ལས་ཞུ་བ་ཕུལ་དགོཔ་སྦེ་བཞག་གྲུབ།

༨ རང་ཐང་གླིང་རྒེད༌འོག༌ཚོགས་སྡེ་ལས་ མི་རྩིས་ SRF/F5 འཆང་མི་ཚུ་གི་དོན་ལུ་ ཚེ་སྲོག་ཉེན་བཅོལ་གྱི་ཁྲལ་དང་ གཉན་སྦྱོར་ལག་ཁྱེར་སྐོར།

རང་གླིང་རྒཔོ་ནས་ མི་རྩིས་ SRF/F5 འཆང་མི་ཚུ་གི་དོན་ལུ་ ཚེ་སྲོག་ཉེན་བཅོལ་གྱི་ཁྲལ་བསྡུ་ནི་མེད་མི་ལུ་བརྟེན་ ཤི་རྐྱེན་རེ་འབྱུང་སྐབས་ ཉེན་བཅོས་ཀྱི་འཐུས་ཚུ་མི་ཐོབ་དོ་ཡོདཔ་ གཉན་སྦྱོར་ལག་ཁྱེར་དོན་ཆེ་མཐོ་ཁྲིམས་འདུན་ཚུན་འགྱོ་དགོ་མི་ལུ་བརྟེན་ མི་སེར་ལུ་དཀའ་ངལ་འབྱུང་དོ་ཡོད་པའི་སྐོར་ཞུ་ཡི་ འདི་ལུ་ ལུང་ཕྱོགས་འབྲུག་ཉེན་བཅོལ་ཡིག་ཚང་ལས་ཚབ་ནས་ ཉེན་བཅོལ་ཡིག་ཚང་ལྟེ་བའི་ ཉེན་བཅོས་བསྡུ་ལེན་ལམ་ལུགས་ནང་ཚུད་ཡོད་པའི་ མིང་གསལ་ལྟར་བསྡུ་ལེན་འབད་དོ་ཡོདཔ་དང་ ད་རེས་ SRF/F5 འཆང་མི་ཚུ་ལས་ཡང་མི་ཁྲལ་བསྡུ་ལེན་འབད་དགོཔ་སྦེ་ཡོད་ཟེར་ཞུ་ཡི་ འདི་ལུ་དཀྱིལ་འཁོར་ཐང་རྒཔོ་ནས་ SRF/F5 འཆང་མི་ཚུ་ལས་ཡང་མི་ཁྲལ་བསྡུ་ལེན་འབད་དགོ་པའི་སྐོར་ ལུང་ཕྱོགས་ཉེན་བཅོལ་ཡིག་ཚངལས་བརྒྱུད་འཕྲིན་ལྷོད་ཡོད་པའི་སྐོར་ཞུ་ཡི་ རྫོང་ཁག་ཚོགས་འདུ་ལས་གནད་དོན་འདིའི་ཐད་ ཚོགས་འདུའི་ཁྲི་འཛིན་ནས་ འབྲེལ་བ་ཡོད་པའི་ལས་སྡེ་ཚུ་དང་མཉམ་གྲོས་བསྟུན་འབད་ནི་སྦེ་བཞག་གྲུབ།

༩ གོ་གནས་ཅན་གྱི་འགོ་དཔོན་ཚུ་ རྒེད་འོག་བདག་སྐྱོང་ནང་ ཆད་ལུས་པའི་སྐབས་ འཆར་གཞི་ལཱ་ཚུ་སྤུས་ཚད་ལྡེནམ་འབད་ནི་དང་ རྩིས་ཞིབ་ཀྱི་ཉོགས་ཐོན་སྲིད་པའི་སྐོར།

རྫོང་ཁག་ཚོགས་འདུ་ལས་ དབང་ཚད་ཕྱིར་སྤེལ་གྱི་སྲིད་བྱུས་ བདག་སྐྱོང་དང་དངུལ་འབྲེལ་གྱི་དབང་ཚད་ཧ་ལམ་ས་གནས་རྒེད་འོག་ཚུ་ནང་ལྷོད་ཡོདཔ་དང་ དབང་ཚད་ཕྱིར་སྤེལ་ལས་བརྟེན་པའི་ལས་སྣ་ཚུ་གྲུབ་ཐབས་ལུ་ མི་སྟོབས་ཀྱི་མཐུན་རྐྱེན་འདི་མ་ལ་ལངམ་སྦེ་གནང་དགོ་པའི་ཁར་ ད་རེས་རྒེད་འོག་ནང་ཡོད་པའི་བཙག་འཐུ་གྲུབ་པའི་འགོ་ཁྲིདཔ་དང་ གཞན་རྒྱ་བསྐྱེད་འགོ་དཔོན་ཚུ་གི་ བདག་སྐྱོང་འབྲེལ་བའི་རྒྱུན་སྐྱོང་ལུ་ རྒེད་འོག་བདག་སྐྱོང་ལས་རང་གནང་དགོཔ་དང་ ད་རེས་བར་ན་ཡང་ རྒེད་འོག་ནང་ལས་རྩིས་འཛིན་པ་བཟོ་རིག་པ་ལངམ་སྦེ་མེད་པའི་དཀའ་ངལ་འབྱུང་དང་འབྱུང་བཞིན་ཡོད་པའི་སྐོར་ གཞུང་ལུ་སྙན་འབུལ་ཡང་བསྐྱར་ཞུ་ནི་སྦེ་བཞག་གྲུབ།

༡༠ རང་ཐང་གླིང་རྒེད་འོག་ཚོགས་སྡེ་ཐེངས་ ༦ ཚོགས་ཡོད་པའི་སྐོར་ ཁ་གསལ་སྙན་ཞུ་འདྲ་ས་གནས་གཞུང་སྐྱོང་ལས་ཁུངས་ལུ་ཕུལ་ཡོད་མི་འདི་གི་ ས་གནས་གཞུང་སྐྱོང་ལས་ཁུངས་ལས་དཀའ་དྲིན་དགའ་འཚོར་སྐོར་སྙན་ཞུ།

རྫོང་ཁག་ཚོགས་འདུའི་ཚོགས་དྲུང་ནས་ རང་ཐང་གླིང་རྒེད་འོག་ཚོགས་སྡེ་ཐེངས་ ༦ ཚོགས་ཡོད་པའི་སྐོར་ ཁ་གསལ་སྙན་ཞུ་འདྲ་ས་གནས་གཞུང་སྐྱོང་ལས་ཁུངས་ལུ་ཕུལ་ཡོད་མི་འདི་གི་ ས་གནས་གཞུང་སྐྱོང་ལས་ཁུངས་ལས་ ཡིག་ཐོག་མགུ་གནང་ཡོད་པའི་ དཀའ་དྲིན་དགའ་འཚོར་ཡོད་ལུགས་སྐོར་ ཚོགས་དམང་ལུ་གནས་ཚུལ་དང་ སྤྱི་ཚེས་ ༢༡/༣/༢༠༡༧ ངན་ལྷན་བཀག་སྡོམ་ལྷན་ཚོགས་ཀྱི་ཁ་ཐུག་ལས་ རྒྱལ་ཡོངས་དྲང་བདེན་བརྟག་ཞིབ་ ༢༠༡༦ ཅན་མའི་ ཞིབས་རྟོགས་སྙན་ཞུ་དང་ གོ་བ་བརྡ་སྤྲོད་ལས་རིམ་གཅིག་ཡོད་པའི་སྐོར་སྙན་ཞུ་འབད་ཡོདཔ་དང་ དྲགོས་རྫོང་བདག་མཆོག་གི་ དུས་ཅི་ སྤྱི་ལོ་ ༢༠༡༨ ལུ་ སྤྱི་ཚོགས་ཀྱི་བཙག་འཐུ་ཐེངས་ ༣ པ་འདི་འགོ་འདྲེན་གནང་ནི་ཨིནམ་དང་ ས་གནས་གཞུང་གི་འགོ་ཁྲིདཔ་ཚུ་གི་ སྲིད་ལས་མཐའ་འདས་སྦེ་སྡོད་དགོཔ་སྦེ་གསུང་ཡི་ དེ་ཡང་ སྲིད་ཀྱི་ལས་སྣ་ཚུ་ནང་ ས་གནས་གཞུང་གི་འགོ་ཁྲིདཔ་ཚུ་གི་འབྲེལ་གཏོགས་ལས་བརྟེན་ བྱ་སྟབས་མ་བདེཝ་ལྡུམ་དྲག་རེ་འཐོན་དོ་ཡོད་པའི་སྐོར་གསུང་ཡི།

མཇུག་རང་ ཚོགས་འདུའི་ཁྲི་འཛིན་འོགམནས་ མཇུག་བསྡུ་བའི་གསལ་ཞུ་དང་ མི་དབང་མངའ་བདག་རིན་པོ་ཆེའི་ཞབས་བརྟན་ཕུལ་དེ་ བཀྲིས་སྨོན་ལམ་བཅསཔ་སྦེ་ ས་གནས་གཞུང་ཐེངས་ ༢ པའི་ རྩི་རང་རྫོང་ཁག་གི་ རྫོང་ཁག་ཚོགས་འདུའི་ཚོགས་རིམ་དང་པ་འདི་མཇུག་བསྡུ་གནང་ཡི།

བཀྲིས་བདེ་ལེགས།